“Самарқанд” автошоҳбекатида бошланган жанжал ўлим билан якун топди - zarnews.uz\nЖорий йилнинг 31 майидан 1 июнга ўтар кечаси соат 23:30 да фуқаро 27 ёшли Д.Р. Нарпай тумани Сарбозор маҳалласида жойлашган “Мирбозор” савдо бозорининг олдидаги “Самарқанд” автошоҳбекатида Навоий вилоятидан келаётган почтани кутаётган вақтида 47 ёшли Ш.У. ўзининг бошқарувидаги “Damas” русумли автомашинасида келиб, фуқаро Д.Р.нинг ўнг елкасидан туртиб ўтиши натижасида юзага келган жанжалда фуқаро Д.Р. қўли билан ҳайдовчи Ш.У.нинг юзига бир маротаба урган вақтида Ш.У. ердаги тошга йиқилиб тан жароҳати олган.\nШ.У. олган тан жароҳатлари билан Нарпай тумани тиббиёт бирлашмасига мурожаат қилган.\nҲолат бўйича Нарпай тумани ИИБ ҳузуридаги тергов бўлими томонидан Д.Р.га нисбатан Ўзбекистон Республикаси Жиноят кодексининг 104-моддаси (қасддан баданга оғир шикаст етказиш) 1-қисми билан жиноят иши қўзғатилган.\n2020 йилнинг 2 июнь куни соат 11:30 да Ш.У. кўрсатилган тиббий муолажаларга қарамай, туман тиббиёт бирлашмасида вафот этган.\nШу сабабли жиноят иши ЖКнинг 104-моддаси 3-қисми “д” бандига (жабрланувчининг ўлимига олиб келган қасддан баданга оғир шикаст етказиш) қайта малакаланган. Р.Д. гумон қилинувчи тариқасида жалб қилиниб, процессуал тартибда ушланган.\nИИВ ҳузуридаги Тергов департаментининг хабар беришича, ҳозирда дастлабки тергов ҳаракатлари давом эттирилмоқда.


Билиб билмасликка… кўриб кўрмасликка… эшитиб эшитмасликка олиш санъати! « O'zbekiston ERK Demokratik Partiyasi\nБилиб билмасликка… кўриб кўрмасликка… эшитиб эшитмасликка олиш санъати!\n15 June 2016 - 7:00\nЎн саккизинчи шох: Тажоҳулул ориф\nИлмда “адабий (шеърий) санъат” деган тушунча бор. Айниқса, мумтоз адабиётда шеърий санъатлар алоҳида ўрин тутади. Мумтоз шоирнинг истеъдоди у ўз ижодида бу санъатлардан қанчалик кўп фойдаланганию уларни нечоғли маҳорат билан қўллаганига қараб ҳам баҳоланган.\nМасалан, тазод (қаршилантириш) санъатини олайлик. Бунда ҳиссий таъсирни кучайтириш орқали маънони бўрттириш учун бир байтда ўзаро тескари сўзлар ишлатилади. Мавлоно Лутфийдан:\nИнтиҳо йўқму десам ҳуснингга, айтар кўзларинг:\n“Қайдасан мен худ балони қилдим эмди ибтидо”.\nБиласизлар: интиҳо ‒ тугаш, ибтидо ‒ бошланиш. Яъни, мен: ҳуснинг тугаб қолмайдими, десам, кўзларинг: мен ўзимга бу балони энди бошладим-ку, дейди.\nЯна ирсоли масал (матнда мақоллардан ўринли фойдаланиш), истиора (ўхшатиб ўтирмасдан ўзини айтиб қўяқолиш: мас., “оҳунинг кўзидек кўз” эмас, “оҳу кўз”, “шердек бола” эмас, “шер бола” ва ҳоказо), раддул матлаъ (ғазалнинг илк мисрасини кейинги байтларда такрорлаш), раддул қофия (қофияни такрорлаш), саж (насрни қофияли қилиб ёзиш), тавзеъ (оҳанг уйғунлигини ҳосил қилиш) сингари кўплаб санъатлар бор. Булар мумтоз адабиётимизни ҳайратланарли даражада гўзал ва ўқишли қилади.\nТавзеъ санъатига Алишер Навоий ҳазратларидан бир мисол:\nГанжа ганжуриким чекиб кўп ранж,\nҚўймиш эрди жаҳонда беш ганж.\nВазнга риоя этиб ўқинг эди, “ж” товушининг жангир-жунгиридан ҳосил бўлган оҳанглар жилваси сизни ўзига ром қилиб олади!\nТарфеъ (гавҳарни ипга тизиш) санъатида эса, бир сатрнинг ҳар бир сўзига иккинчи сатр сўзлари қофиядош бўлиб келишига катта эътибор берилади. Бунга мисолни Ҳусайн Бойқаро (Ҳусайний) ҳазратларидан олдик:\nТўкиб қоним тараҳҳум қилмадинг ҳеч,\nКўруб ҳолим табассум қилмадинг ҳеч.\nҚаранг, байтда фақат сатрлар охиридаги сўзларгина эмас, ичидаги сўзлар ҳам остма-ост бир-бирига қофияланиб келяпти. Нақадар гўзал!\nБулар орасида тажоҳулул ориф деган бир шоҳ санъат ҳам бор. Маъноси: билиб туриб билмасликка олиш. Яна Ҳусайн Бойқаро ижодига мурожаат қиламиз:\nГул юзи атрофида ул лолаи асфармудур,\nЁнида зулфимудур ё кокили анбармудур?\nАслида, шоир ўзи сўраётган нарсанинг нима эканини жуда яхши билиб турибди, лекин биз каби нодон ўқувчиларнинг қитиқпатига тегиш учун атай ўзини билмаганга соляпти. Деҳқонча айтганда, талмовсираяпти. “Анов гул юз атрофидаги менинг ҳушимни ўғирлаган нарса нима ‒ асфар лоласими? Унинг ёнидагиси-чи: сочими ёки анбар кокилими?” деб сўраяпти.\nБилиб турибсан-ку, хумпар, нимага тағин биздан сўрайсан, демайди ҳеч ким. Чунки муаллифнинг талмовсираши ҳеч кимга оғир ботмайди, қайтага ўқувчини нашъалантиради. Ана шунақа.\nСанъатлардан яна кўпини санасак бўлади, мисоллар ҳам мумтоз адабиётимизда тиқилиб ётибди. Лекин ҳозир мақсадимиз сиз азиз ўқувчиларга адабий санъатлардан дарс ўтиш эмас. Зотан, дарс беришга ўзи менинг унча уқувим ҳам йўқ.\nТўғрисини айтсам, совет даврида Виладимир Илич Лелин номидаги Тошкент Давлат университетининг Адабиёт факултасида ўқиганимда махсус ўргатишганига қарамай, мен адабий санъатларни кўп ҳам англаб етмаганман. Тушунмасидим. Ўзи умуман шеъриятга унча қизиқмасидим, хоссатан мумтоз шеъриятимизга кўп ҳам ақлим етмасиди. Бўлмаса, катта-катта домлалар тер тўкиб узоқ вақт тушунтиришарди. Қаёқда!\nМана энди, орадан йиллар ўтиб ‒ совет қулаб, мамлакатим “мустақил” бўлиб, Лелин номи ҳайкал-майкалларига қўшиб қўшмозор қилиниб, университет оти “Миллий”га ўзгартирилиб, менинг ҳам ёшим олтмишга яқинлашиб… тажоҳулул ориф санъати моҳиятини энди англаб етдим.\nБеш йил махсус ўқиб тушунмаган, ақлим олмаган нарсани ҳеч қаерда ўқимаган, ўқиган бўлса ҳам, адабиёт факултасида ўқимаган ўттиз милёнли она халқим жуда яхши билар экан! Билганида ҳам аллақачондан бери уни ҳаётида аъло даражада қўллаб келяпти экан!\nЭнг ажаблананганим ‒ ўзим ҳам кўп қатори бу санъатни жуда пишиқ-пухта ўзлаштириб олган эканман! Фақат, қачондан бери ҳаётим шу тажоҳулул ориф санъати асосига ўтиб олганига қарамай, ўзим сезмай юраверган эканман.\nБилиб билмасликка олиш санъати!\nКўриб кўрмасликка олиш санъати!\nЭшитиб эшитмасликка олиш санъати!\nҲа. Ўзбекистонда йигирма йилдан бери нималар бўлаётганини ҳаммамиз билиб турибмиз, лекин билмасликка олиб яшаб келяпмиз! Кўриб турибмиз, кўрмасликка олиб юрибмиз! Эшитиб турибмиз, эшитмаётганга соляпмиз ўзимизни!\nБир сўз билан айтганда, талмовсираяпмиз!\nЯна бир англаб етган ҳақиқатим: билиб билмасликка олиш санъатини ўрганиш учун бирон ерда махсус ўқиш шарт эмаскан. Мен хомкалла нақ беш йиллик умримни увол қилиб университет остонасини ялабман-а! Ундан кейин ҳам неча йилдан бери адабиёт теварагида ўралашиб юрибман! Барибир тушунмай қолавердим.\nКатта-катта домлалар ўқитиб тушунтиролмаган нарсани ҳаётнинг ўзи бирпасдагина ўргатиб қўяркан-ку!\nБу санъатнинг отини атамасдан ҳам бип-бинойидек ‒ жуда ўрнида ва қойилмақом қилиб ҳаётимизда неча йиллардан бери қўллаб келяпмиз!\nМумтоз шоирларимиз бизга ҳавас қилса арзийди! Ҳасад қилса ҳам бўлаверади!\nУ бечоралар машаққатлар чекиб, изланиб, бутун ижодларида беш-ўнта санъатни қўллаб қўйиб ўзларини моҳир санъатчи деб ўйлашгандир!\nЎтмишда бир шоир бобомиз кечалари салласини сандалнинг бир чеккасига тўнкариб қўйиб, жинчироқнинг лип-лип шуъласида, қалами учини қитирлатиб, ора-сира яланг ва тажанг чаккасини қалам орқаси билан қашлаб, зўрғалатдан излаб топиб қўллаган санъатни бизда бугун оддий деҳқондан тортиб академиккача, маҳалла оқсоқолидан тортиб …гача ҳаммамиз ҳар куни ҳар онда оппа-осон ишлатиб-қўллаб келяпмиз! Билиб билмасликка, кўриб кўрмасликка, эшитиб эшитмасликка олиб бемалол яшаб юрибмиз!\nГазет-жўрнол, теле-радиоларимизни-ку, қўяверинг: битта тажоҳулул орифни эмас, бошқа санъатларни ҳам қийратиб юборишяпти. Битмас-туганмас мадҳияларга синчиклаб қулоқ солинг: охирги сатрлари тугул, ҳар бир сўзи қофиядошдир (тарфеъ санъати); биринчи сатрида қўлланган сўз иккинчи, учинчи… олтинчи… ўнинчи сатрларда ҳам тинимсиз ва муттасил такрорланиб ётибди (радди матлаъ санъати); ички оҳанги ҳам мукаммал, ташқи оҳанги ҳам тўкис: шарофатлари… ташаббуслари… бевосита раҳбарликлари… дамбира-думбур… дўмбира-думбур… воҳа-воҳа, воҳ-ваҳа-ҳа… воҳа-воҳа, воҳ-ваҳа-ҳа… (тавзеъ санъати). Ва ҳоказо, ва ҳоказо…\nАлбатта, шоирнинг талмовсираши шеърини чиройли қилади, бизнинг талмовсирашимиз ҳаётимизни гўзал қилармикан? Шоир билиб туриб ўзини билмасликка олса, ўқувчига оғир ботмайди, қайтага завқини қўзийди, биз ижтимоий ўпирилишларни билиб туриб билмасликка олаверсак, виждонларга, авлодларга ёқармикан?! Завқними қўзийди, нафратними?!


Сирдарёнинг сув остида қолган маҳаллалари аҳолиси Жиззахдаги мактаб ва коллежларга жойлаштирилмоқда. Шунингдек, Сардоба сув омборидан сув чиқиши камайгани, сув оқими Арнасой кўли томон йўналтирилгани маълум қилинди.\nФавқулодда вазиятлар вазирлиги Сардоба сув омборидан сув чиқиши бўйича қўшимча маълумот берди.\nМаълум қилинишича, Жиззах вилоятининг Дўстлик, Пахтакор, Зарбдор ва Мирзачўл туманларида ташкил этилган махсус штаблар томонидан мактаб, коллеж, хусусий корхоналар ва аҳоли хонадонларига фуқароларни жойлаштириш чоралари кўрилмоқда.\nШунингдек, Мирзаобод туманидаги «Навбаҳор», «Ҳақиқат» ва «Баҳористон» МФЙлари аҳоли яшаш пунктларига қисман сув кирган. Аҳоли ушбу тумандаги касб-ҳунар коллежи, Сафарбарлик чақирув резерви бўйича ҳарбий қисм ва касалхонага эвакуация қилинди.\nЭвакуация тадбирлари Жиззах вилоятига ҳам ташкиллаштирилди. Хусусан, Оқолтин туманидаги «Аҳиллик», «Шодлик», «Саховат», «Навоий», «Дўстлик», «Кўркамдиёр», «Тошкент», «Янгиҳаёт», «Обод» ва «Мустаҳкам» МФЙлар аҳолиси Жиззах вилояти Гагарин шаҳарчасига вақтинчалик кўчирилди. Унда аҳоли учун 6000 дона ниқоб, 80 дона антисептик восита, 200 жуфт бир марталик қўлқоплар ва бошқа тиббиёт воситалари тарқатилди.\nМирзаобод туманидаги «Беруний», «Пахтаобод», «Балиқчи», «Ҳақиқат», «Баҳористон», «Янгиовул» ва «Дўнгариқ» МФЙлар аҳолиси сув тошиш хавфи бўлгани учун Янгиер шаҳрига эвакуация қилинмоқда.\nЭслатиб ўтамиз, бугун, 1 май куни соат 05:55да Сирдарё вилоятида жойлашган Сардоба сув омбори дамбасининг 6-пикет деворида сув чиқиши юзага келди. Натижада Сардоба тумани Қўрғонтепа аҳоли яшаш пунктига сув кирган эди.


"Навбаҳор" ва "Локомотив"нинг кутилмаган мағлубияти, "Қизилқум"нинг меҳмондаги илк ғалабаси, қизил карточка олган Қосимов - Суперлигада 14-тур ўйинлари\n28 июль, 2019, 15:50\nТеглар:Суперлига | Навбаҳор | Қизилқум | Сўғдиёна | Локомотив | АГМК | Миржалол Қосимов\nСуперлига иккинчи давранинг илк тури бўлиб ўтди\n26-27 июль кунлари Суперлигада иккинчи давранинг илк тури бўлиб ўтди. Беллашувлардан аввал "Навбаҳор" ва "Локомотив"нинг ғалабаси кутилганди. Аммо "Қизилқум" ҳамда "Сўғдиёна" тахминлар ҳар доим ҳам ўзини оқламаслигини кўрсатишди. Таркиби ўзгариб кетган навоийликлар Наманганда 3 очколик бўлиш билан бирга сафардаги илк ғалабасини қўлга киритишди. Бу мавсум "Навбаҳор" Наманганда, "Сурхон" Термизда илк мағлубиятини қабул қилиб олишди.\nТошкент вилояти дербиси муросасиз кескин курашлар остида кечди. Ўйин шу қадар шиддатли ўтдики, иккинчи таймда Миржалол Қосимовга қизил карточка кўрсатилди.\nҚуйида 14-тур ўйинларининг шарҳи, протокол ва матбуот анжуманида мураббийларнинг айтган фикрлари билан батафсил танишишингиз мумкин:\nНАВБАҲОР – ҚИЗИЛҚУМ 0:1\n“Навбаҳор” жамоаси Наманганда “Қизилқум”ни қабул қилди.\nМазкур ўйинда ҳам кўпчилик “Навбаҳор”дан ғалаба кутганди. Аммо давралар оралиғидаги танаффусда ҳар икки клуб таркибида бир қатор ўзгаришлар амалга оширилди. Айниқса, "Қизилқум" сафига кўплаб янги ўйинчилар қўшилди. Шунинг учун бўлса керак, ушбу баҳс бу сафар бошқача кечди.\nМайдон эгалари дастлабки дақиқаларданоқ устунликни ўз қўлларига олишга интилиб, рақиб жарима майдончаси ичида хавфли вазиятларни юзага келтиришди. Шундай ҳолатларнинг бирида Александр Касьян дарвозабон билан яккама-якка вазиятга чиқди. Аммо сўнгги паллада у йўллаган тўпга аниқлик етишмади.\nМеҳмонлар қарши ҳужумда ҳисобни очишди. “Қизилқум”нинг грузиялик ҳужумчиси Мате Ватсадзе 15 метрлар чамаси узоқликдан кучли зарба йўллаб, дарвозани ишғол этди.\nМайдон эгалари мувозанатни тиклаш мақсадида ҳужумни кучайтиришди. Беллашув давомида Александр Касьян ва Азизбек Турғунбоевнинг уринишлари самарасиз чиқди.\nҚулай вазиятлардан фойдалана олмаслик оқибатида наманганликлар мағлубиятга учрашди.\nГол: Мате Ватцадзе 7\n“Навбаҳор”: Ўткир Юсупов, Славко Лукич (Обид Жўрабоев, 16), Азизбек Турғунбоев, Александр Касьян, Мирзоҳид Ғофуров, Игорь Голбан, Жаҳонгир Меҳмонов, Илҳом Алижонов, Аббос Ғуломов (Амирбек Жўрабоев, 68), Аюбҳон Нўъмонов (Шерзод Ҳакимов, 46), Нодир Мавлонов\nЗахира: Дилшод Ҳамроев, Азиз Ибрагимов, Шаҳзод Шайманов, Ҳожиакбар Юнусов, Тожиддин Комилов, Ғиёсжон Комилов.\n“Қизилқум”: Евгений Черемисин, Алишер Саноев, Лаша Тотадзе, Стивен Питер, Салим Мустафоев, Шерали Жўраев, Азиз Усмонов, Руслан Маргиев, Саиджамол Давлатжонов (Нодирбек Камолов, 58), Мате Ватцадзе (Воҳид Шодиев, 86), Достон Ибрагимов (Сардор Жаҳонов, 74)\nЗахира: Артём Макосин, Акмал Рустамов, Ҳумоюн Абдуалимов, Файзулла Қамбаров, Миржалол Қосимов, Суҳроб Ярашов.\nОгоҳлантиришлар: Саиджамол Давлатжонов 11, Лаша Тотадзе 90+1.\nҲакамлар: Ҳасан Рўзиев, Султонмурод Улфатов, Бахтиёрхўжа Шавкатов, О. Тўйчибоев\nҲамиджон Актамов: - Бугун ҳар икки жамоа ҳужумкор, мухлисларбоп ўйин намойиш этди. Навоийда кечган баҳсда “Навбаҳор” бошқача ҳаракат қилганди. Беллашувда омад бизга кулиб боқди ва ғалаба қозондик.\nБиринчи даврада барқарорлик етишмади ва шунинг ҳисобига давралар оралиғидаги танаффус пайтида таркибимизга бир қатор янги футболчиларни жалб этдик. Бугунги баҳсда эски таркибдаги футболчилардан бор-йўғи 3 нафари майдонга тушди, холос. Ўзгаришлар мана биринчи ўйинданоқ ўз мевасини беришни бошлади.\nНаманганда очко олиш ҳар қандай клубга қийинчилик туғдиради. Биз эса шунга ҳаракат қилдик ва “Навбаҳор”ни ютдик. “Қизилқум” келаси йилдан юқори ўринлар учун курашади.\nДеян Журжевич: - Янги жамоангнинг ўз майдонидаги илк баҳсида мағлубиятга учраши аламли, албатта. Шогирдларим яхши ўйнаб, имкониятни бой беришди. Меҳмонларнинг дарвозамиз томон йўллаган биринчи зарбаси голга айланди. Шу сабабли, бизга анча қийин бўлди.\n“Навбаҳор” учрашувда бурилиш ясаш учун ҳаракат қилди. Футболчиларимга ўйин борасида ҳеч қандай эътирозим йўқ. Жамоани муҳим футболчилар тарк этишди. “Навбаҳор” янги мураббий қўл остида ҳаракат қилмоқда, таркибда янгилар бор. Шу боис, жамоа ўйинида ўзгариш қилиш учун бироз вақт талаб этилади.\nЖаҳоннинг машҳур мураббийларидан бири Жозе Моуриньо жамоани яхшилаб ўрганиш учун 2 йил вақт кераклигини айтган. Айни пайтда Ўзбекистонда трансфер ойнаси очилган ҳамда сафимизга маҳоратли футболчиларни жалб этиш учун имкониятимиз бор. Аммо кўплаб яхши ўйинчиларнинг шартномалари мавжуд. Шунинг учун қўлдан келганича, бир қатор янгиларни таркибга қўшиб олдик.\nПАХТАКОР – ҚЎҚОН-1912 3:1\n"Пахтакор" Тошкентда "Қўқон-1912"ни 3:1 ҳисобида доғда қолдирди.\nБеллашув бошидан ташаббусга эришган "шерлар" дастлабки дақиқаларда қулай имкониятлардан фойдалана олишмади. Ҳожиакбар Алижонов ва Игорь Сергеевнинг зарбаларига аниқлик етишмади. 22-дақиқада эса Одилжон Ҳамробековнинг ажойиб ҳаракатидан кейин ҳисоб очилди. Ҳамробеков марказда рақиблардан ўтиб кетиб, тўпни Жалолиддин Машариповга аниқ оширди. У эса яқин масофадан хотиржамлик билан дарвозани ишғол қилди.\nТанаффусдан кейин ҳужумларга янада зўр берган мезбонлар 6 дақиқа ичида яна 2 та тўп киритишди. Қанотдан Машариповнинг узатмасидан сўнг Драган Черан боши билан дарвозани ишғол этди. Орадан кўп вақт ўтмай Жалолиддин бурчакдан оширган тўпни Марко Симич боши билан зарба бериб, голга айлантирди.\nҚўқонликлар 77-дақиқада Муҳаммаданас Ҳасановнинг аниқ зарбаси билан орадаги фарқни қисқартиришди. 3:1 ҳисобида зафар қучган "Пахтакор" яқин таъқибчисидан 11 очкога ўзиб кетди.\nГоллар: Жалолиддин Машарипов 22, Драган Черан 48, Игорь Сергеев 51, Муҳаммаданас Ҳасанов 84\n“Пахтакор”: Элдор Суюнов, Ҳожиакбар Алижонов, Жалолидин Машарипов, Драган Черан, Игорь Сергеев (Бобиржон Асқаров, 86), Одилжон Ҳамробеков (Садриддин Абдуллаев, 72), Марат Бикмаев (Достонбек Ҳамдамов, 61), Шерзод Аъзамов, Сардор Собирхўжаев, Фарруҳ Сайфиев, Марко Симич.\nЗахира: Санжар Қувватов, Алишер Салимов, Жаҳонгир Аҳмадов, Хумоюнмирзо Иминов, Шоҳруҳ Маҳмудҳожиев, Владимир Козак.\n“Қўқон-1912”: Ислом Абдуллаев, Жамшид Ҳасанов (Тимур Ҳакимов, 69), Қувондиқ Рўзиев, Аваз Маматхўжаев, Ойбек Рустамов, Сухроб Бердиев (Муҳаммаданас Ҳасанов, 75), Иқбол Маликжонов, Шаҳбоз Эркинов (Ҳамидилло Абдуҳамидов, 87), Александр Мерзляков, Марко Милич, Мурод Ҳолмуҳамедов.\nЗахира: Сарвар Каримов, Тимур Усмонов, Жасур Ёқубов, Алишер Саматов.\nОгоҳлантириш: Ойбек Рустамов 64\nҲакамлар: Шерзод Қосимов, Абдуҳамидилло Расулов, Жаҳонгир Саидов, А. Эргашев\nВиталий Ни (“Қўқон-1912” жамоаси вице-президенти): - Танаффус жуда қисқа бўлди. Одатда бундай паллада футболчиларга бироз қийналишади. Очиқ футбол намойиш этдик, рақибдан қўрқиш керак эмаслиги ҳақида айтилганди. Футболчиларимиз номдор рақибга қарши яхши ўйнашди. “Пахтакор” қандай кучга эга эканлигини барча яхши билади. Айни пайтда жамоада Азиз Тўхтабоев бош мураббий вазифасини бажармоқда, аммо бугунги баҳсдан кейинги матбуот анжуманида мен иштирок этишимни сўради.\nТрансфер ойнаси ҳали ёпилгани йўқ ва селекция ишлари давом этади. 5 августгача вақт бор. Яширадиган ҳеч нима йўқ, "Пахтакор"дан яна бир футболчи олишни режалаштираяпмиз, шунингдек, дарвозабон ва ҳужум чизиғи учун футболчилар олиб келмоқчимиз.\nШота Арвеладзе: - Танаффусдан сўнг бошлаб олиш ҳар доим қийин. Жароҳатланганлар сафга қайтиши, етакчиларнинг эса яна аввалги суръатни тиклаб олиши осон кечмайди. Бугун жуда ҳам асабийлашдим. Сабаби "Қўқон-1912" билан ўйнаш осон эмас. Биз уч очкога ҳақли эдик. Кўплаб вазиятлар юзага келтирдик. Хатолар бўлди, улар ҳар бир баҳсда учрайди.\n"Локомотив" билан 11 очколик фарқни катта дея олмайман. Мавсум энди бошланди. Ҳамма нарса бўлиши мумкин. Менга бу йилги ва ўтган мавсумдаги чемпионат ёқади. "Локомотив" ҳамда "Пахтакор" каби жамоалар чемпионат етакчиларидир. Чиройли ўйин кўрсатаётган "Бунёдкор" ва "Насаф"ни унутмаслик керак. Бошқаларни ҳурмат қилган ҳолда "Сўғдиёна", АГМК, "Навбаҳор", "Металлург" клубларига қарши ўйнаш ҳам қийин.\nМеҳмондаги ҳар бир учрашув мушкул кечади ва очко олиш ҳам осон бўлмайди. Мағлубият ҳақида савол бермасликларингизни сўрайман, сабаби биз доим максимал натижага ҳаракат қиламиз. Ҳозир 14 турни ўтказдик. Ҳали терма жамоадаги ўйинлар бор. Ундан кейин эса чемпионат доирасида яна 12 тур кутиб турибди.\nСЎҒДИЁНА – ЛОКОМОТИВ 1:0\nИккинчи даврани ушбу рақиблар яхши трансферлар билан бошлашди. “Сўғдиёна” Жасур Ҳасанов билан шартнома имзолаган бўлса, “темирйўлчилар” Остон Ўруновни ўз сафларига қўшиб олишди. Мазкур ўйинчилар “Сўғдиёна” ва “Локомотив”га фойдаси тегиши аниқ.\nБу беллашувда пойтахтликларнинг имкониятлари юқорироқ баҳоланаётганди. Бироқ мезбонлар ўйиндан олдинги таҳминлар ҳар доим ҳам ўзини оқламаслигини амалда исботлашди.\nБаҳс давомида томонлар кўплаб вазиятлар яратишди. Лекин гол учрашувнинг охирги дақиқасида киритилди.\nУлуғбек Бақоев биринчи даврадан сўнг Жиззахга таклиф этган ўзининг собиқ шогирди Шоҳруз Норхонов 90-дақиқада дарвозани ишғол этиб, мураббийнинг ишончини оқлади. Ушбу муваффақият “Сўғдиёна”га ғалабани тақдим этди. Чемпионлик учун курашаётган “Локомотив”ни эса қимматли очколардан мосуво қилди.\nГол: Шоҳруз Норхонов 90+1\n“Сўғдиёна”: Милан Митрович, Сардор Қулматов, Искандар Шайқулов, Элёр Орифов, Кахи Махарадзе, Шоҳруз Норхонов, Жамшид Болтабоев (Санжар Рашидов, 64), Жасур Ҳасанов, Никола Милинкович, Иван Нагаев (Иззатилла Абдуллаев, 70), Шаҳбоз Жўрабеков (Шерзод Файзиев, 50).\nЗахира: Ширинбой Абдуллаев, Нуриддин Ҳасанов, Сирож Мелиев, Ойбек Нурматов, Диан Талхатов, Даниэл Насриддинов.\n“Локомотив”: Жавоҳир Илёсов, Анзур Исмоилов, Жамшид Искандеров, Сардор Мирзаев, Темурхўжа Абдухолиқов (Диёржон Туропов, 73), Ислом Тўхтахўжаев, Жавоҳир Эсонқулов (Арсланмурад Аманов, 46), Йован Жокич (Остон Ўрунов, 74), Давронбек Ҳошимов, Олег Зотеев, Игорь Йелич.\nЗахира: Ҳожиакбар Жўраев, Иброҳим Ғанихонов, Дилшод Комилов, Тохир Рафаэлов, Бек Абдуллаев.\nОгоҳлантиришлар: Искандар Шайқулов 42, Элёр Орифов 45+2, Сардор Мирзаев 55.\nҲакамлар: Темур Тўхтасинов, Анвар Маражабов, Зиёдулла Абдураҳмонов, Р. Абдивоҳидов.\nСамвел Бабаян: - Менимча, ушбу беллашув ҳеч кимни бефарқ қолдирмади. Афсуски, ташаббусга эга бўлиб, кўплаб вазиятлар яратиб ҳам мағлубиятга учрадик. Бу футболнинг бир бўлаги.\n"Сўғдиёна"га қарши Тошкентдаги беллашувнинг 88-дақиқасида ҳисобни очгандик. Бугун биттадан кўпроқ гол уришимиз мумкин эди.\nМана шундай қайноқ якунни кутгандим. Сабаби икки жамоа курашди. Жиззахликлар ҳисобни сақлаб қолишга интилишди. Биз эса ғалабани кўзлаб ҳужумга ўтавердик. Афсуски, ўхшамади, бу биз учун катта дарс бўлди.\nУлуғбек Бақоев: - Амалдаги чемпионга қарши тўп тепдик. Шу боис тартибли ўйнашга ва қарши ҳужумга ўтишга ҳаракат қилдик. "Локомотив" билан очиқ футбол намойиш этиб бўлмайди.\nНимадир ўхшади, нимадир йўқ. Учрашув охирида шогирдларим характер, тартиб ва ғалабага бўлган истак туфайли гол уриб, уч очко эгасига айландик.\nСУРХОН – НАСАФ 1:3\nБиринчи дақиқадаёқ меҳмонлар ҳисобни очишди. Ғолиб Ғайбуллаев узоқ масофадан гол урди.\nЎйин бундан бошланишини кутмаган мезбонлар ҳужумга ўтишди. аммо термизликлар томонидан ташкиллаштирилган айрим вазиятларда зарбалар ноаниқ кўриниш олган бўлса, баъзида рақиб посбони фаоллик кўрсатди. Қаршиликларнинг ҳужумлари эса анча ҳавф туғдирди. Аммо биринчи таймда гол бошқа кузатилмади.\nТанаффусдан кейин Шароф Муҳитдинов бурчакдан узатган тўпни Ҳумоюн Муртозаев боши билан дарвозага йўллади.\n85-дақиқда Абдул Азиз Юсупов жамоасининг узоқ давом этган ҳужумини гол билан якунлаб, умид учқунлари ёққанди. Бироқ 89-дақиқада захирадан майдонга тушган Дониёр Нарзуллаев ўйинга сўнгги нуқтани қўйди.\nГоллар: Ғолиб Ғайбуллаев 1, Ҳумоюн Муртозаев 62, Абдул Азиз Юсупов 85, Дониёр Нарзуллаев 89.\n“Сурхон”: Асилбек Аманов, Раҳматилло Бердимуродов (Азамат Исроилов, 59), Шоҳназар Норбеков, Шавкат Саломов (Азамат Алланиёзов, 65), Абдул Азиз Юсупов, Аброр Исмоилов, Владимир Бубанья, Ҳусниддин Ғофуров, Аъзам Алиев, Дарко Станоевич, Асрор Ғофуров (Абдуқаҳҳор Ҳожиакбаров, 46)\nЗахира: Азамат Аҳмедов, Сардор Қобулжонов, Равшан Хурсанов, Элдор Бойматов, Суҳроб Неъматов, Санжар Аҳмедов.\n“Насаф”: Абдувоҳид Неъматов, Ғолиб Ғайбуллаев, Азизжон Ғаниев, Дилшод Саитов, Ҳумоюн Муртозаев (Ойбек Бозоров, 81), Бобир Абдихолиқов, Шароф Муҳиддинов, Сардор Абдураимов (Акмал Мозговой, 89), Ислом Рашидхонов (Дониёр Нарзуллаев, 69), Хуршид Мухторов, Умар Эшмуродов.\nЗахира: Машҳуржон Муҳаммаджонов, Ҳусниддин Алиқулов, Жўрабек Маннонов, Алишер Юсупов, Худоёрхон Сагдуллаев, Шерзод Насруллаев.\nОгоҳлантириш: Сардор Абдураимов 83.\nҲакамлар: Зокир Қодиров, Андрей Цапенко, Тимур Гайнуллин, Фаррух Янсупов.\nРўзиқул Бердиев: - Беллашув режамиз асосида ўтди ва йигитлар ғалабага ҳақли эдилар. Тўп назорати, ўйиннинг бориши ҳамда ҳисоб бўйича устунликка эришдик. Шу боис муваффақият қозондик. Рақибимиз тажрибали футболчиларга эга кучли жамоа эди.\n"Сурхон" биринчи даврада ёмон ўйин кўрсатмади. Аммо ҳозирги ўзгаришлар уларга қанчалик фойда беради, буни вақт кўрсатади. Клуб олиб бораётган сиёсатини кўллаймиз, лекин унинг тўғри ёки нотўғрилигига аралашишга ҳаққимиз йўқ.\nБахтиёр Ашурматов: - Авваламбор, бугунги мағлубият учун мухлисларимиздан узр сўрайман. «Насаф» яхши жамоа, лекин мухлисларимиз олдида ўз майдонимизда бундан яхширок, тажовузкорроқ ўйин кўрсатишимиз керак. Биз ишқибозларимиз олдидаги айбимизни ювиш учун кейинги ўйинларда худо хоҳласа керакли очколарни қўлга киритишимиз лозим. Раҳбариятимиз жамоага ҳамма шароитларни яратиб беришмокда. Ойлик маошлар ҳам тўланди. Биз шунга яраша муносиб уйин кўрсатишимиз керак. Мағлубиятда айбдорман. Сурхондарёда яхши жамоа бўлиши учун юракдан меҳнат килмокдамиз. Насиб килса, тез орада жамоамиз мухлисларимизга манзур бўладиган чиройли ўйин кўрсатишига ишониб қоламан.\nБУНЁДКОР – ДИНАМО 4:2\nОлтита гол урилган беллашувда уч футболчи дублга эришди.\nУчрашувни меҳмонлар фаол тарзда бошлашди. Самарқандликлар ҳужумчиси Баҳодир Насимов бир нечта имкониятларга эга бўлди. Бироқ голни мезбонлар уришди. Чап қанотдан Хуршид Ғиёсов узатган тўпни Миржаҳон Мираҳмадов дарвозага йўллади. 40-дақиқада Хуршид Ғиёсов ҳисобни иккитага оширди.\nОрадан кўп вақт ўтмай меҳмонлар вакили Ихтиёр Тошпўлатов рақиб ҳимоячиларининг хатосидан фойдаланиб, орадаги фарқни биттага қисқартирди.\nТайм охирида Миркомил Лоқаев жарима майдони ичида Хуршид Ғиёсовни йиқитди ва бош ҳакам пенальти белгилади. Ғиёсовнинг ўзи 11 метрли жаримадан тўпни тўрга йўллади.\nТанаффусдан кейин “қалдирғочлар” ҳисобни яна-да йириклаштиришди. Ғиёсовинг пасидан сўнг яна Мираҳмадов гол урди.\nИккинчи бўлим ўрталарида захирадан майдонга тушган Амиржон Сафаров чап қанотдан узатган тўпни Ихтиёр Тошпўлатов боши билан дарвозага киритди.\nЎйинда "Бунёдкор" 4:2 ҳисобида ғалаба қозонди. Мезбонлар сафида Хуршид Ғиёсов жамоасининг барча голларида иштирок этди.\nГоллар: Миржаҳон Мираҳмадов 26, 57, Хуршид Ғиёсов 40, пенальти 45+1, Ихтиёр Тошпўлатов 44, 75\n“Бунёдкор”: Муроджон Зуҳуров, Анвар Ғофуров, Дилшодбек Аҳмадалиев, Хуршид Ғиёсов, Жавоҳир Қаҳрамонов (Жасур Жалолиддинов, 60), Лутфулла Тўраев, Миржаҳон Мираҳмадов (Дмитрий Островский, 65), Санжар Қодирқулов (Бобурбек Фарҳодов, 83), Нурилло Тўхтасинов, Евгений Чумак, Абдулла Абдуллаев.\nЗахира: Абдумавлон Абдужалилов, Владислав Нуриев, Санжар Рихсибоев, Муҳаммадодил Қаҳрамонов, Фаррух Икромов.\n“Динамо”: Ботирали Эргашев, Миркомил Лоқаев, Ҳакимҳон Аъламхонов, Акмал Ҳолмуродов, Жасур Азимов, Баҳодир Насимов (Дамир Темиров, 67), Бобур Қосимов, Сардор Эминов (Амиржон Сафаров, 62), Ихтиёр Тошпўлатов, Обид Ҳакимов (Қадамбой Нурметов, 46), Шоҳруҳ Абдураҳмонов.\nЗахира: Шоҳруҳ Раимов, Низом Норов, Аббос Шодмонов, Сирож Ҳамроев, Жасур Ўринов, Комил Шарофуддинов.\nОгоҳлантиришлар: Евгений Чумак 12, Жавоҳир Қаҳрамонов 23, Нурилло Тўхтасинов 32, Шоҳруҳ Абдураҳмонов 32, Жасур Азимов 90+1.\nҲакамлар: Фирдавс Норсафаров, Санжар Шоюсупов, Алишер Усмонов, Н. Қосимов\nДаврон Файзиев: - Мағлубиятдаги айбни ўз бўйнимга оламан. Чунки таркиб ва тактика танлашда хатога йўл қўйдим. Шогирдларимга ишонаман, бугун ёмон ўйнамадик. «Бунёдкор» ўз имкониятларидан унумли фойдаланди. Тўпни бир-бирига узатиш бўйича рақиб биздан тезроқ ҳаракат қилди. Иккинчи даврани мағлубият билан бошлаш ёқимсиз, албатта.\nҲозир кимнидир айблаш ноўрин, деб ўйлайман. Ўтказилган голларда дарвозабонимиз эмас ҳимоя ва ярим ҳимоячиларимизнинг хатоси кўпроқ. Иккинчи бўлимда гол уриш учун бизда талайгина вазиятлар бўлди. Аммо...\nВадим Абрамов: - «Динамо» жуда яхши жамоа, лекин биз ҳақли равишда ғалаба қозондик. Ҳаво иссиқлигини инобатга олмаса, ёмон ўйнамадик, шунчаки ҳисоб 4:1 кўринишга келганда, футболчилар бироз хотиржамликка берилгани сабабли гол ўтказиб юбордик.\nЛегионерлар ҳақида нима дейишим мумкин? Евгений Чумак умумий маънода ёмон кўринмади. Ҳар қандай футболчига янги жамоасига мослашиш учун вақт керак. Дмитрий Островский эса бугун Минск йиғиндаги каби ёрқин ўйнамади. Аммо ҳали ҳаммаси олдинда.\nАНДИЖОН – БУХОРО 2:0\nТурнинг эътибордан четда қолган беллашуви. Чунки бу жамоалар жорий мавсумдаги ўйинлари билан диққатни торта олишмаяпти. “Андижон” ва “Бухоро”нинг салбий натижалари ўз мухлисларини ранжитмоқда. Икки аутсайдернинг тўқнашувига қизиқиш деярли бўлмади.\nМавсум аввалида “Соғлом-авлод” стадионининг майсаси алмаштирилганди. Айни кунга келиб катта пуллар сарфланган майдон яроқсиз ҳолатга келиб қолган. Мутасаддиларнинг эътиборсизилиги оқибатида йил бошидаги меҳнат зое кетди.\nЖамоалар майдонга кўникиб олишгунча бир тайм ўтиб кетди.\nИккинчи бўлим ўрталарида белгиланган жарима зарбасини Ойбек Қиличев ажойиб тарзда амалга ошириб, гол урди - 1:0.\nУчрашув якунланиб бораётганда, Қаҳрамон Баҳодиров чап қанотдан ошириб берган тўпни Фарҳод Бекмуротов дарвозага аниқ йўллади - 2:0.\nГоллар: Ойбек Қиличев 76, Фарҳод Бекмуротов 90+2\n“Андижон”: Руслан Матниёзов, Жалил Кимсанов (Қаҳрамон Баҳодиров, 86), Фарҳод Бекмуротов, Шаҳзод Убайдуллаев (Ойбек Қиличев, 73), Дилшод Раҳматуллаев, Сардор Азимов (Хушнуд Авилов, 88), Рўзимбой Аҳмедов, Абдураҳмон Абдулҳақов, Радосав Алексич, Аброр Ҳусинов, Бобир Асқаров\nЗахира: Акмал Ортиқов, Иброҳим Отахонов, Ильдар Маматказин, Дониёр Исмоилов, Бахтиёр Қосимов, Даврон Исоқов.\n“Бухоро”: Раҳим Давронов, Миржалол Жумаев, Саламат Қуттибоев, Асадбек Собиржонов, Эргаш Исмоилов, Беҳруз Шодмонов, Тохир Шамситдинов, Андрей Сидоров (Мурод Бобожонов, 78), Жаҳонгир Абдумўминов (Анвар Жўраев, 79), Милован Капор, Фатҳулло Фатҳуллоев (Жамолиддин Убайдуллаев, 66).\nЗахира: Хуршид Хўжаев, Акобир Тўраев, Аббос Жумақулов, Беҳруз Саъдиллоев, Асилжон Бегимқулов, Артём Кулеша.\nОгоҳлантиришлар: Бобир Асқаров 13, Асадбек Собиржонов 42, Милован Капор 43, Жалил Кимсанов 45+2, Беҳруз Шодмонов 50, Ойбек Қиличев 90+2.\nҲакамлар: Вадим Агишев, Расулжон Фозилов, Максим Нехочин, Т. Суюнов\nМуҳсин Муҳаммадиев: - Ўзимни оқламоқчи эмасман, лекин бундай майдонда футбол ўйнаб бўлмайди. Тўпни тўхтатишнинг иложиси йўқ. Комбинациялар ташкил этиш мушкул. Давралар оралиғидаги йиғинларимизда текис майдонлардаги машғулотларда ана шуларга урғу бергандик.\nБундай майдонда футболчиларнинг кўрсатган ўйинларига баҳо бериш қийин. Футболни яхши майдонда ўйнаш керак. Бу ерда жанг ва кураш бўлди. Иккита жамоа курашди, футбол ўйнашмади. Буни "теп ва югур" дейди.\nЖаримадан киритилган гол учрашув тақдирини ҳал қилди. Лекин ўйин дурангга мос эди. "Андижон"га омад кулиб боқди.\nАлександр Хомяков: - Узоқ кутилган ғалабани қўлга киритдик. Очиғини айтаман, Суперлигада қолиш учун курашаяпмиз. Шу боис биз учун ҳозир энг муҳими натижа! Айни пайтда чиройли ўйин намойиш этиш хақида ўйлаш мавриди эмас. Бугун олти очколик ўйин эди ва унда ғалабадан бошқаси бизни қониқтирмасди.\nБиринчи таймда оддий футбол ўйнашга мажбур бўлдик. Сабаби, майдон ҳолати биз хоҳлаган ўйинни кўрсатишга салбий таъсир кўрсатди. Иккинчи таймда балансни ушладик. Бир қатор вазиятлар яратдик. Қиличевнинг голи амалда баҳс тақдирини ҳал этди. Бундай вазиятда футболни қандай ўйнашни тушунган шогирдларимга миннатдорчилик билдираман. Ҳар бир учрашув биз учун финалдек.\nМолиявий муаммолар? Биласизми, бу клубнинг ички сири. Ҳар бир доим ғалаба қозонаверсак, вазиятимиз стабиллашиб бораверади, ҳаммаси ўзимизга боғлиқ. Лекин ташкилий ишлардан ва бошқа шунга ўҳшаш нарсалар бизни қониқтирмоқда.\nМЕТАЛЛУРГ – АГМК 2:1\nБу галги Тошкент вилояти дербиси анча муросасиз кечди. Дастлабки дақиқаларданоқ ҳар иккала жамоа футболчилари майдонга фақат ғалаба иштиёқида тушганликларини намойиш этиб, тўп учун қизғин курашишди. Биринчи таймда мезбонлар устунликка эришишди. Ҳужумлардан бирида чап қанотдан Ислом Исоқжонов бошлаб берган комбинацияни Аббос Отахонов давом эттирди. У дарвоза чизиғи устида тўпни жарима майдонига бош билан узатди. Ҳимоячилар қуршовида турган Шавкат Муллажонов эса бу вазиятдан унумли фойдаланди – 1:0.\nТанаффусдан сўнг Миржалол Қосимов шогирдлари вазиятни ўнглаш учун ҳужумга зўр беришди. 64-дақиқада ўнг қанотдан бошланган комбинацияни олмалиқликлар тўпурари Зафар Полвонов муваффақиятли якунлади – 1:1.\nБекободликлар ҳам бўш келишмади. Улар охиригача курашишди ва 77-дақиқада пенальти ишлашди. 11 мертлик нуқтадан жарима зарбасини Баҳодир Пардаев бехато бажарди ва жамоасининг ғалабасини таъминлади.\nЎз навбатида, ушбу пенальтига эътироз билдирган меҳмонлар устози Миржалол Қосимов 79-дақиқада четлатилди.\nГоллар: Шавкат Муллажонов 31, Зафар Полвонов 64, Баҳодир Пардаев пенальти 77\n“Металлург”: Александр Лобанов, Аббос Отахонов, Суҳроб Нуруллоев (Зоҳид Абдуллаев, 66), Исломбек Исоқжонов (Андрей Шипилов, 90+4), Баҳром Абдураҳимов (Сергей Тумасян, 90+2), Музаффар Музаффаров, Шавкат Муллажонов, Камолиддин Тожиев, Станислав Андреев, Акбар Исматуллаев, Баҳодир Пардаев.\nЗахира: Зафар Сафаев, Иброҳим Йўлдошев, Сервер Жепаров, Худойшукур Сатторов, Шаҳзод Ғофурбеков, Муҳаммад Исаев.\nАГМК: Суҳроб Султонов, Дилшод Жўраев, Элгужа Григалашвили, Санъат Шиҳов (Мирғиёс Сулайманов, 88), Зоҳир Пиримов (Муроджон Тошматов, 57), Жасур Ҳакимов (Зафар Полвонов, 46), Акмал Шораҳмедов, Жасур Умаров, Сардор Раҳмонов, Бобир Йўлдошев, Владислав Касминин.\nЗахира: Акбар Тўраев, Миржамол Қосимов, Ғулом Ҳайдар Ғуломов, Сайдулло Раҳматов, Камронбек Сайдазимов, Шаҳзодбек Нурматов.\nОгоҳлантиришлар: Акмал Шораҳмедов 75, Дилшод Жўраев 75, Музаффар Музаффаров 80, Ислом Исоқжонов 83.\nЧетлатиш: Миржалол Қосимов (АГМК бош мураббийи, 79)\nҲакамлар: Шавкат Насибуллаев, Равиль Шояхметов, Тимур Галеев, Иброҳим Исмоилов.\nҲикмат Эргашев (АГМК клуби ёрдамчи мураббий): - Ҳалол ўйин фақат футболчиларга эмас, бошқаларга ҳам тегишли. Ҳакамларнинг бугунги қарорини учрашувдан кейин кўриб чиқишади.\nҲақиқатдан Тошкент вилояти дербиси яхши ўтди. Шунақа беллашувлардан сўнг футболчилар ўсади ва ўшанда терма жамоага номзодларни танлаш ҳам осонлашади.\nАндрей Шипилов: - Бугун вилоятнинг икки жамоаси ўртасида дерби бўлиб ўтди. Мени хавотирга солган ягона нарса бу биринчи ва иккинчи давра оралиғидаги узилиш. Деярли 45 даража иссиқда мавсумга тайёрланиб, яна қандайдир тушунарсиз тестларни топширдик. Тўғри, улар керак. Бироқ шогирдларим ушбу тестлар натижасида жароҳатлар орттириб олишмоқда ва мен уларни қайта ўзига келтиришим учун 72 соат вақт талаб этилди. Ҳаммасини қайта кўриб чиқиш керакдир, балки. Бугун иккита тўп уриб, ниҳоят ғалаба қозондик. Кўп учрашувларда дуранг қайд этиб, очко йўқтогандик. Ҳакамлар тўғрисида яхши ҳам, ёмон ҳам гапирмаганман. Уларнинг ишини кўриб чиқадиган қўмита бор. «Локомотив»га қарши ўйинда ҳакам алмашганида ҳам буни изоҳсиз қолдирганман.\nНавбахор тренир умуман тури кемас екан палакат уйдаям юткизадими\nМ.Косимовни янаям узокрокга четлатиш керак яхши футболист булган лекин яхши инсон булмаган экан нима булса хам хали хам мен юлдузман деб юрибди билмаса эслатаман 2002-йилда Кувасойда нима каромат курсатганини ёш футболистларни хам ота-онаси бор янаям бу йигитни, (жаноб Косимов) узбек халки шунча авайлай ардоклаб келди жаноб Косимов кулингиздан келса йук жойдан бир команда килиб эл олдида узингизни курсатинг Бор командани бировдан юлиб олиб, Металлург билан булган уйиндагидек камера олдида узингизни шарманда килманг инсонда озгина ор-номус хам булиши керак нима судья сизни хурматингиз учун Металлургни жазолаб тарбиясиз шогирдчаларингизни куллаб пенальтилар куйиб бериши керакмиди


IKEA Россияда энг йирик фабрикасини ишга туширади\n10:20 / 07.09.2016\nШвециянинг IKEA компанияси Россияда энг йирик мебель ишлаб чиқарувчи фабрикани очишни режалаштирмоқда. Бу ҳақида ТАСС агентлиги хабар қилди.\nМанбага кўра, фабрика лойиҳаси компаниянинг маҳаллий бозорда Россияда ишлаб чиқарилувчи маҳсулотлар улушини ошириш мақсадида йўлга қўйилмоқда.\n"Бугунги кунда Россиянинг IKEA магазинларидаги маҳсулотларнинг 50 фоизи шу ерда ишлаб чиқарилган. Ҳозирда компания Россияда ишлаб чиқарилувчи маҳсулотлар улушини оширишга ҳаракат қилмоқда", - дея маълум қилишган IKEA матбуот хизматида.\nМаълумотларга кўра, Новгород вилоятидаги фабрикани қуриш лойиҳасини амалга ошириш учун 50 миллион евродан ортиқ маблағ сарфланган. Бу IKEA'нинг Россиядаги ишлаб чиқаришга йўналтирган энг йирик инвестицияси ҳисобланади.\nРоссия мебель Фабрика IKEA


Тушда эмизса туш табири эмиш эмизиш батафсил малумот\nБ - кириллча / Э - кириллча\nЭмизиш тушда туш табири – Тушда болани эмизган эркак муаммоларга дуч келади. Таниш ёки нотаниш кимсанинг кўкрагидан сут эмаётган одам, ўнгида қамалиши ёки бирон бир суд жараёнига алоқадор бўлиб қолиши мумкин.\nАёл жинсига мансуб киши тушда ўз боласини эмизаётган бўлса, ўнгида унинг фарзанди комил ва йетук одам бўлиб чиқишидан далолат беради. Бордию аёл жинсига мансуб киши ўз кўкрагини эмаётган бўлса, Қизи меросга эга бўлиши мумкинлигидан огоҳ этади. Агар эркак киши ўз аёлини кўкрагидан эмаётганлигини кўрса, аёли туфайли бойликка эга бўлиши мумкин.\nАгар аёл жинсига масуб киши бошқа бир аёлни кўкрагини эмаётганлиги кўрса, ва кўкрагидан сут чиқса, манфат топади. Агар бунинг акси бўлса, яни сут чиқмаса, моддий йўқотиш дея табир қилинади. Бордию эркак киши бир қанча аёлларнинг кўкрагидан ушлаб эмаётган бўлсаю лекин сут чиқмаса, эркакнинг эркакка бўлган шахвати юзага келади. Оллоҳ асрасин.\nТушда эмизса: Ванга табири\nВанга табирида бу туш шундай табир қилинган. Тушда ҳайвон кўкрагидан эмаётган киши, ўнгида қийинчиликсиз бойликка эришади. Агар йелиндан эмас аксинча бошқа жойдан эмсаю ва сут чиқса, жуда қийин бир юмушни фойдасига якунлайди. Қўлини ёки бармоқларини эмган киши, ҳар ишда доим устунликка эришади.\nБундан ташқари бошқа табирларга назар ташлайдиган бўлсак, тушда бола эмизиш, туш соҳибининг ҳаётида янги инсон пайдо бўлиб унинг ҳаётини тубдан ўзгартиришига табир қилинади.\nОналар учун бола эмизиш яхши туш ҳисобланади. Бундай туш кўрган она ҳаётини яхши тарафга ўзгартириб, янги имкониятлар пайдо бўлишига далолат беради. Агар турмушга чиқмаган қиз бола эмизаётганини тушда кўрса, ўнгида ҳурсандчиликка йўйилади.\nТуш табири эмиш: Миллер табири\nМиллер табирида эмиш қуйидагича табирга эга. Агар сиз тушда бирон нарсани эмсангиз, ўнгингизда, фойда оласиз. Агар бирон бир аёл кишини кўкрагидан эмсангиз, тушдаги аёл ҳолатига қараб, ҳалол ёки ҳаром бойликни қўлга киритасиз.\nБордию сиз бирон болани эмаётганини кўрсангиз, ризқингиз мўл кўл бўлишига ишора беради. Агар бирон аёл ёки эркакни йигит киши эмса, ўз қизларини бериб меросхўр бўлишига далолат. Бир сўз билан айтганда эмиш фойда топишга ва фойдаланишга табир қилинади.\nЯланғоч аёл тушда курса\nТуй тушда курса нима булади батафсил малумот


Наманган вилоятида «Спутник-V» вакцинаси билан эмлаш бошланди\nНаманган вилоятида 1-босқичда COVID-19’га қарши эмланиши лозим бўлган 65 ёшдан катта аҳоли ва тиббиёт ходимлари ҳамда ўқитувчи, МТТ ходимлари, сурункали касаллиги бор аҳолини эмлаш ишлари давом этмоқда.\nВилоятда 118420 нафар 65 ёшдан катталар ҳамда 35361 нафар тиббиёт ходимини 1-босқичда эмлаш учун 58 000 доза АstraZeneca, 183 000 доза ZF-UZ-VAC2001 коронавирусга қарши вакциналари олиб келиниб, шаҳар ва туманларга «совуқлик занжири» қоидаларига амал қилган ҳолда тарқатилди.\nХавф гуруҳида бўлган ўқитувчилар, мактабгача таълим муассасалари тарбиячилари, сурункали касаллиги бўлган аҳолини коронавирусга қарши эмлаш учун шаҳар, туманларга 3-босқич учун олиб қўйилган 61 000 доза ZF-UZ-VAC2001 вакцинаси етказиб берилди.\nЭмлаш жараёнлари бошлангандан буён жами 114 981 нафар фуқаро COVID-19’га қарши 1-босқичда, 15 498 нафари 2-босқичда эмланди. 114 981 нафар фуқародан 41 218 нафари 65 ёшдан катталардир.\nЖами 25 474 нафар тиббиёт ходими, сурункали касалликлари бор аҳоли қатламининг 8 693 нафари, мактабгача таълим ташкилоти ходимларининг 10 135 нафари, мактаб ўқитувчиларининг 29 402 нафари эмланди.\nБугунги кунда 2-эмлаш (ревакцинация)да AstraZeneca вакцинаси билан 9266 нафар, ZF-UZ-VAC2001 вакцинаси билан эса 6232 нафар аҳоли эмланди.\n1- ва 2-босқичда барча эмлаш олган аҳоли қатламига 3 кунлик патронаж кузатувлари йўлга қўйилган бўлиб, шаҳар ва туман даволаш-профилактика муассасалари томонидан эмлашдан сўнгги ножўя ҳолатлар кузатилгани ҳақида шошилинч хабарлар келиб тушмаган.


"Ўзбекистон темир йўллари" яқинда Тошкент ва Бухоро ўртасида тезкор поездлар фаолиятини йўлга қўяди\n14:38 / 08.08.2016\n"Ўзбекистон темир йўллари" АЖ Самарқанд-Бухоро ҳудудида тезкор электропоездлар ҳаракатини ташкиллаштириш лойиҳасини амалга ошириш ишларини тугаллайди.\n"Ўзбекистон темир йўллари" АЖ 2015 йилда мазкур лойиҳани амалга ошириш ишларини бошлаган. Лойиҳани амалга ошириш Тошкент ва Бухоро ўртасида тезкор темирйўл қатновини ташкиллаштириш имконини беради. Лойиҳа нархи тахминан 400 миллион долларни ташкил қилади.\nЛойиҳа тугаллангандан сўнг "Тошкент-Бухоро" йўналишида иккита тезюрар поездлар ишга туширилади. Йўлга кетадиган вақт икки баробар - 7-8 соатдан 3,5 соатгача қисқаради.\nШунингдек ушбу лойиҳа ёқилғи харажатларини камайтириш ва табиатга зарарли таъсир кўрсатишни тўхтатиш имконини беради. Тезюрар поездларни ишга тушириш юк ва йўловчи ташиш ҳажмини оширади.\nЎтган давр мобайнида узунлиги 140,2 километр бўлган Мароканд-Навоий янги йўналиш ҳудуди барпо этилди. Навоийдан Бухорогача бўлган темирйўл соатига 160 километрга ҳаракатланишга мослаштирилган. Пиёдалар ўтиш жойлари, йўл ўтказгичлари, кўприклар ва бекатлар каби 220дан ортиқ иншоотлар қурилди.\nБундан аввал янги тезюрар темирйўл линиясининг 25 август куни эксплуатация қилиниши ҳақида хабар берилганди.\n2015 йилнинг октябрида "Ўзбекистон темир йўллари" АЖ ва Parentes Talgo S.А. умумий қиймати 38 миллион евро бўлган тезюрар электропоездларни сотиб олишга доир шартномани имзолашган. Ҳозирда хизмат кўрсатаётган поездлардан фарқли ўлароқ, янгилари қўшимча йўловчи вагонига эга бўлади (10тадан вагон, вагон-ресторан ҳам шунинг ичида).


Муомала даври 61 кун бўлган Марказий банк облигацияларини жойлаштириш бўйича 2022 йил 10 январь куни ўтказилган аукцион натижалари ҳақида маълумот - Ўзбекистон Республикаси Марказий банки\nМуомала даври 61 кун бўлган Марказий банк облигацияларини жойлаштириш бўйича 2022 йил 10 январь куни ўтказилган аукцион натижалари ҳақида маълумот\nЯнгиланган сана: 10 Янв 2022, 15:33\nЖорий йилнинг 10 январь куни Марказий банк томонидан Ўзбекистон республика валюта биржасида муомала даври 61 кун бўлган 1 млн. сўм номинал қийматга эга, умумий ҳажми 1 000 млрд. сўмлик 1 000 000 дона Марказий банк облигацияларини жойлаштириш бўйича аукцион савдолари ўтказилди.\nАукционда 8 та тижорат банки иштирок этиб, 1 000 000 дона облигацияни сотиб олиш учун 977,54 млрд. сўм ҳажмидаги рақобатли буюртманомаларни таклиф этди.\nАукцион давомида 1 000 000 дона қимматли қоғозлар 977,54 млрд. сўм қийматида жойлаштирилди (чиқарилиш умумий ҳажмининг 100,00 фоизи).\nАукцион натижаларига кўра, қимматли қоғозларнинг ўртача тортилган даромадлилиги йиллик 13,75 фоизни, минимал даромадлилик даражаси -13,52 фоизни ва чегириш нарх бўйича максимал даромадлилик даражаси - 13,90 фоизни ташкил этди.


13 май 2005 йил: Андижонда нималар кечганди? - BBC News O'zbek\n13 май 2005 йил: Андижонда нималар кечганди?\n28 Апрел 2010\nАндижон шаҳрида 2005 йил 13 май, жума куни ҳукумат қўшинларининг асосан тинч намойишчиларни қақшатқич ўққа тутиши оқибатида юзлаб инсонлар ҳалок бўлганди. Инсон ҳуқуқлари ташкилоти "Human Rights Watch" Андижондаги 13 май хунрезлигини "қирғин", деб таърифлаганди."BBC News" интернет саҳифаси матбуот хабарлари, шоҳидлар ва расмийларнинг баёнотлари асосида Андижон хунрезлигининг силсиласини яратган. Воқеалар ривожи билан қуйида танишиш мумкин:\nАйбланаётганларнинг яқинлари уларнинг айбсиз эканликлари ва ноҳақ ҳибсга олинганликларини айтишган. Би-би-си мухбири Жени Нортон норозилик қатнашчиларини тинч, тартибли ва уюшган, деб тасвирлаган. Британиядаги Уруш ва тинчликни ёритиш институтининг Ўзбекистондаги лойиҳаси раҳбари Галима Бухарбаевага кўра, пайшанба куни кечга томон намойишчилардан баъзилари ҳибсга олиниб, шаҳар қамоқхонасига олиб кетилган.\nҚуролланган кишилар шаҳардаги қамоқхонага ҳужум қилиб, 23 нафар айбланувчи ва яна кўплаб маҳбусларни озод этишади. Тўқнашувлар чоғида бир неча киши ҳалок бўлган. Тонгга яқин шаҳарнинг асосий майдонида минглаб одамлар тўпланишган. Галима Бухарбаеванинг айтишича, кўчаларда Калашников автоматлари билан қуролланган одамларни кўриш мумкин, аммо умумий вазият осойишта эди. "Одамлар намойиш қилишмоқда, нутқ сўзлаётганлар адолат ва инсон ҳуқуқларини ҳимоя қилиш ҳақида гапиришмоқда. Бу-фақат сиёсий эмас, балки ижтимоий ва иқтисодий норозилик ҳамдир", деб айтган Галима Бухарбаева. Шаҳар марказига олиб борувчи йўллар ёпиб қўйилган, намойишчилар ҳукумат биноларини назорат қилмоқдалар. Атрофда хавфсизлик кучлари кўринмайди, аммо Андижон аэропортида ҳукумат кучлари ва танкларнинг тўпланаётгани айтилган. Ferghana.ru ахборот агентлиги мухбири маҳаллий вақт билан 14 дан 46 дақиқа ўтганда Андижон вилоят ҳокимияти биноси олдидаги марказий майдонда тўпланганлар сони 10 минг атрофида экани ҳақида хабар берган. Намойишчилар майдонда ўрнатилган микрофонда иқтисодий қийинчиликлар ҳақида гапиришади. Президент Ислом Каримов ва ҳукуматга қарши шиорлар янграган. Ўзбекистондаги "Арена" номли сўз эркинлиги ташкилоти мухбиридан иқтибос келтирган Ferghana.ru агентлиги ҳукумат кучлари қамоқхона ва ҳокимият биноларига ҳужум уюштирган гуруҳни "йўқ қилиш" ҳақида махфий буйруқ олганини айтади. Маҳаллий вақт билан 18 лар атрофида ҳукумат кучлари ҳокимият биносига ҳужум қилади. Ҳужум зирҳли машиналар конвойининг намойишчиларга ўт очиши билан бошланади. Одамлар қоча бошлайдилар. Бошқа бир аёл Би-би-сига қуйидагиларни айтган: "Биз аёллар ва болаларни отишларини ҳечам кутмагандик. Мен учта болам билан эдим, уларни тўсиб олишга уринар ва "болаларимни отма, мени отинглар керак бўлса", деб бақирардим". Рейтерс агентлиги гувоҳларга таяниб хабар беришича, катта сондаги намойишчилар қуроллилар ва гаровга олинган 10 нафар милиция ходимлари билан бирга бир километр наридаги мактаб томон юра бошлайдилар. Зирҳли машиналар мактаб ташқарисида тўпланганларга қарата ўт очади. Гулбаҳор исмли андижонлик шифокор аёл кейинроқ Би-би-сига мактабнинг вақтинчалик ўликхонага айланган ҳовлисида "камида 500 жасадни" кўрганини айтади. Ўлганларнинг кўпчилиги эркаклар ва ҳаммаси ёш йигитлар. Қуролли аскарлар мактаб ҳовлисини қўриқламоқда, аммо улар жасадларни таниб олиш учун борган яқинларини ичкарига қўйишади. Кейинроқ ярадорларнинг отиб ташлангани ҳақида хабарлар олинади. Галима Бухарбаевага кўра, кўпгина жасадлар, хусусан, аёллар ва болаларнинг жасадлари олиб кетилиб, яширилади. Ҳукумат кучлари оммани ўққа тутиб бўлганидан кейин ҳам фуқароларни ўлдиришда давом этганига оид далиллар келтирилади. Ўзини Муқадас деб таништирган ўрта ёшли аёл IWPRга маҳаллий вақт билан соат 21да ҳам ҳарбийлар ўрнидан қўзғалган ҳар бир кишини отаётганини айтган. "Мен ҳужумлардан олдин бир юк машинасида аскарларга ароқ олиб келиб тарқатилганини ўз кўзим билан кўрдим",- деган у. Уларнинг ҳаммаси маст эди ва шу алфозда одамларни отишди ва ярадорларни ўлдирдилар. Менинг шундоққина кўз ўнгимда улар бир аёлни иккита кичкина боласи билан отиб ташлашди".\nГувоҳларга кўра, шанба куни тонгда расмийлар учта юк машинаси ва автобусга жасадларни юклаб, номаълум жойга олиб кетишган. Шаҳардаги ўрта мактаб, техник коллеж ва парклар ўликхонага айланган. Юзлаб андижонликлар ўлган яқинларини қидиришмоқда. Мактабда фақат эркакларнинг жасадлари қолган. Аёллар ва болаларнинг жасадлари кўринмайди, гувоҳлар уларнинг қурилиш-саноат коллежи яқинидаги бир жойда яшириб қўйилганини айтишади. Эркаклар жасадлари яқинларига қайтарилмоқда, аёллар ва болаларники эса йўқ. Президент Каримов Тошкентда матбуот анжумани ўтказиб, воқеаларда исломий экстиремистларни айблайди, унга кўра, жангарилар аёллар ва болаларни тирик қалқон сифатида ишлатишган. У ўнта ҳукумат аскари ва "бошқа кўплаб" кишиларнинг ҳалок бўлганини айтади.\nБи-би-си Ўзбек хизмати мухбири Шарифжон Аҳмедов Андижондаги вазиятни шундай тасвирлайди: "Мен атрофимдаги кўчаларда қон изларини кўраяпман. Улар қонларни ювиб тозалашмоқда, аммо қон изларини ҳали ҳам кўриш мумкин. Электр устунлари ва дарахтларни ўқлар тешиб ўтганини кўрасиз". Ўғли бедарак йўқолган 50 ёшли ота шундай дейди: "Каримовнинг одамлари аёллар ва болаларни отди. Мен қўлларини кўтариб, "отманглар", дея бақираётган ёш йигитларни ўз кўзим билан кўрдим, аммо уларни отиб ташлашди".\n540 нафар деб айтилган қочқинлар,улар орасида аёллар ва болалар ҳам бор, ўзбек- қирғиз чегарасида паноҳ топишган. Би-би-си билан суҳбатда улар қочаётиб, ҳукумат кучларининг ҳужумига учрашганини айтишган.\nЎзбекистон Бош прокурори Рашиджон Қодиров Андижонда ҳалок бўлганлар сонининг 169 киши эканини айтади. Бош прокурорга кўра, биронта ҳам тинч фуқаро қурбон бўлмаган. Бош прокуратура биносига кутилмаганда кириб келган Президент Ислом Каримов хориж оммавий ахборот воситалари воқеаларни нотўғри ёритаётганлигидан норозилик билдиради. Президент Андижонда тинч намойишчиларни отишга буйруқ бермагани, у ерда ҳеч қандай тинч намойишнинг бўлмаганини ҳам айтади.\n"Бизни ҳукумат аввалдан белгилаган йўналиш бўйича олиб юришди ва одамлар билан гаплашишга қўйишмади" дейди мухбиримиз Бахтиёр Имомов. Дипломатларга кўра, улар Андижонда нималар бўлганини ўз кўзлари билан кўриб, хулоса чиқариш имконига эга бўлмаганлар. АҚШ элчиси ҳукумат уюштирган сафарни "экскурсия" деб атаган. Айни пайтда ўзбек-қирғиз чегарасидаги Қорасув шаҳрини назорат остига олган маҳаллий аҳоли раҳбари экани айтилган Бахтиёр Раҳимов ҳукумат кучлари ҳужум қилгани тақдирда, ҳужумни қайтаришга тайёр эканликларини айтади.\nҲукумат кучлари тунда Қорасув шаҳрига ҳужум қилиб, шаҳарни қайтадан қўлга олади. Маҳаллий аҳоли раҳбарлари ҳибсга олинади. Қурбонлар ҳақида маълумот йўқ.


Расулуллоҳнинг болалари « Ўзбекистон Халқ Ҳаракати\n28 November 2017 - 7:00\nТАРИХИ МУҲАММАДИЙ — 241\nПайғамбаримиздан онамиз Ҳазрати Ҳадича уч ўғил ва тўрт қиз туғдилар. Дастлаб Маккада энг аввал туғилган ўғилларининг оти Қосим эди. Шунга кўра Пайғамбаримизни араблар Абул Қосим, яъни Қосимни отаси деб ҳам атадилар.\nМундан сўнгра тўрт қиз — Зайнаб, Руқайя, Умму Кулсум, Фотима ваҳий келмасданилгари туғилган эдилар. Сўнгра пайғамбарлик даврида бир ўғил туғилиб, оти Абдуллоҳ бўлди.\nШу ўғилни Таййиб Тоҳир деб ҳам атар эдилар. Бироқ, булар Абдуллоҳ эмас, балки ундан кейин туғилган эгизак ўғиллари эди, деганлар ҳам бордур. Буларнинг ҳаммалари ҳижратдан илгари Маккада туғилган эдилар. Бош ўғиллари Қосим икки ёшга тўлмасдан Маккада вафот топди. Сўнгра Абдуллоҳ ҳам бир неча ойлигидаёқ вафот бўлди. Бу бола вафотбўлгач, ўғил фарзандлари қолмади. Араблар эрса қизни бола қаторида кўрмас эдилар.\nШунинг учун Қурайш мушрикларининг раисларидан Ос ибн Воил:\n— Муҳаммаднинг тухуми тугади, дунёдан боласиз ўтади, насли узилди, оти ўчди, — деди.\nРасулуллоҳ соллаллоҳу алайҳи васаллам маъюс бўлмасин деб Аллоҳ таоло Кавсар сурасини тушириб, «Инна шаниака ҳувал абтар», деди. Яъни: «(Эй Муҳаммад,) сенга кўп яхшиликлар бердик, қиёматгача сенинг отинг ўчмайди. Сени «абтар» деган кишининг ўзи «абтар»дур. У ўлди эрса оти ўчиб, ҳеч ким уни оғзига олмайди. Сенинг номинг миноралар бошида, минбарлар устида, мусулмонлар оғзида қиёматгача айтилиб туради», деди.\nРасулуллоҳнинг учинчи ўғиллари Иброҳимдур. Ҳижратнинг саккизинчи йили қурбон ойида туғилди. Еттинчи куни қўчқор сўйиб «ақийқа» қилдилар. Ва шу куни отини қўйиб, сочиниолдирдилар. Сўнгра унинг оғирлигича кумуш садақа қилишга буюрдилар. Йигирма ойликбўлганда Иброҳим ҳам вафот бўлиб, Бақеъ гўристонига кўмдилар.\nУл кунда Расулуллоҳ:\n— Эй Иброҳим, сендан ажраётганимиз учун ҳаммамиз қайғуликдурмиз, — деб йиғладилар, муборак кўзларидан ёш тўкилди.\nЧақалоққа еттинчи куни қудрати етар экан икки қўй, йўқ эса, бир қўй сўйиб ақийқа ўтказиш ва шу куни исм қўйиб, сочини олдириш, оғирлигича кумуш садақа қилиш умматларига суннат бўлиб шундан қолди.\nРасулуллоҳнинг Қосимдан кейин туғилган қизлари Зайнаб эди. Бу қиз вояга етганида холасининг ўғли Абул Осга бердилар. Мундан туғилган икки бола: бир ўғил ва бир қиз бўлиб, исмлари Али ва Умома эрди. Абул Оснинг онаси Ҳадича онамизнинг сингилларидур.\nРасулуллоҳ соллаллоҳу алайҳи васаллам Маккани фатҳ қилганларида набиралари Алини туя орқасига мингаштириб олган эдилар. Умри қисқа экан, балоғатга етар-этмас бу бола ҳам вафот топмиш эди. Қиз набиралари Умомани эрса Ҳазрати Фотима вафот топгандан кейин Ҳазрати Али никоҳларига олдилар. Чунки, холаси Ҳазрати Фотимадан шундоғ васият бўлмиш эди. Расулуллоҳ соллаллоҳу алайҳи васаллам ўттиз ёшга кирганларида Зайнаб туғилмиш эди, саккизинчи ҳижрийда вафот топди, разияллоҳу анҳо.\nИккинчи қизлари Руқайяни Ҳазрати Усмонга берган эдилар. Ҳижратнинг иккинчи йилида вафот топди. Расулуллоҳнинг асранди ўғиллари Зайд ибн Ҳориса Бадр урушининг хабарини суюнчилаб шу куни Мадинага келмиш эди. Қайтганида мусибат хабарини етказиб, Расулуллоҳга таъзият қилди эрса: «Қизларнинг ўлими шарафликдур, алҳамдулиллоҳ», дедилар.\nУчинчи қизлари Умму Кулсумдур. Уни Руқайя вафот топгандан кейин Ҳазрати Усмонгабердилар. Шунинг учун бу кишининг лақаби «Зуннурайн» — «Икки нур эгаси» бўлди.\nҲазрати Усмон у билан олти йил умр ўтказдилар, ўрталарида бола бўлмади. Ҳижратнинг тўққизинчи йили вафот бўлиб, Бақеъ гўристонига қўйилди.\n— Усмонни тезроқ уйлантириб қўйинг, агар меним учинчи қизим бўлса, уни ҳам берар эдим.\nРасулуллоҳнинг тўртинчи қизлари Фотимаи Заҳро эди. Ҳижратнинг иккинчи йили Ҳазрати Алига никоҳ бўлди. Ҳазрати Фотима ўн беш ёшда, ҳазрати Али йигирма саккиз ёшда эдилар.\nПайғамбаримизга ваҳий келишдан бир йил илгари туғилмиш эдилар. Ҳижратнинг ўн биринчи йили Расулуллоҳдан олти ой кейин вафот топди, разияллоҳу анҳо. Ёши йигирма саккизда эди.\nҲазрати Али Фотимани сўраб келганида:\n— Никоҳ маҳрига нима нарсанг бор? — деб сўрадилар эрса:\n— Урушга киядиган ёлғиз совутим бордур, — деди.\nҲазрати Алининг бошқа ҳеч нарсаси йўқ эди. Шуни сотиб пулини келтирмоққа буюрдилар.Тўрт юз саксон тангага сотиб пулини Расулуллоҳга келтирди. Тўй маҳрига шу пулни сарфқилиб, хурмо, майиз билан саҳобаларга никоҳ тўйи қилиб бердилар. Ичига хурмо қипиғитўлғизилган бир ёстиқ, жундан тўқилган бир шолча, қурбонликдан қолган бир қўчқортериси, бир дона чойишаб, бир дона сув ташийдиган идиш, 2 дона кўзача бердилар.\nФотимани узатганда унга қилган асбоблари шулар эди. Туширилган уйлари ичига қум тўшаб, шунинг устига қўчқор терисини солиб ётар эдилар. Никоҳ ўқилгандан сўнгра бир коса сув келтиринглар, деб буюрдилар. Унга «Бисмиллаҳ» айтиб дуо ўқигандан кейин шу сувдан олиб Ҳазрати Алининг юзларини, кўкракларини силадилар. Ҳазрати Фотимага ҳам шундоқ қилганларидан сўнгра:\n— Эй бор Худоё, буларга ва буларнинг наслларига баракот бергил, — деб дуо қилдилар.\nҲазрати Фотимадан олти бола туғилди. Ўғиллари эрса Ҳасан, Ҳусайн, Муҳсин, қизлари Зайнаб, Умму Кулсум, Руқайя эдилар. Муҳсин ёшлигидаёқ вафот топди. Имом Ҳасан, имом Ҳусайнлар бўлса, Пайғамбаримизнинг дуолари шуларга етиб, наслларига Худо барака берди.\nКўпинча азиз ва авлиёлар шулардан чиқдилар. Ислом тупроғида бу зотларнинг қадамлари етмаган жой йўқдур.


Сейсмология соҳасида қатор туб ўзгаришлар амалга оширилади | NORMA.UZ\nСейсмология соҳасида қатор туб ўзгаришлар амалга оширилади\nПрезидентнинг 30.07.2020 йилдаги “Ўзбекистон Республикаси аҳолиси ва ҳудудининг сейсмик хавфсизлигини таъминлаш тизимини тубдан такомиллаштириш чора-тадбирлари тўғрисида”ги ПҚ-4794-сон қарори қабул қилинди. Ҳужжат билан Ўзбекистон Республикасида сейсмик хавфсизликни таъминлаш тизимини такомиллаштириш дастури тасдиқланди.\nСейсмик хавфсизликни таъминлашнинг асосий йўналишлари:\nқуйидагилар устидан назоратни амалга ошириш:\n- фойдаланишда бўлган ва фойдаланишга топшириладиган бино ва иншоотларнинг сейсмик мустаҳкамлигини назорат қилиш;\n- республика ҳудудида жойлашган сув омборлари ва гидротехника иншоотларининг сейсмик мустаҳкамлигини назорат қилиш;\nқуйидагиларни жорий этиш:\n- сейсмик хавфсизликни таъминлаш соҳасига замонавий ахборот-коммуникация технологияларини кенг жорий этиш;\n- сейсмик хавфсизлик ва мустаҳкамликни таъминлашнинг замонавий услуб ва техник воситаларини амалиётга жорий этиш;\nСейсмология, сейсмик чидамли қурилиш ҳамда Ўзбекистон Республикаси аҳолиси ва ҳудудининг сейсмик хавфсизлиги бўйича идоралараро илмий-техник кенгашга (кейинги ўринларда - Кенгаш) Дастурда белгиланган чора-тадбирларнинг сифатли ва ўз вақтида амалга оширилишини таъминлаш вазифаси юкланди.\nШунингдек, сейсмология, иншоотларнинг сейсмик мустаҳкамлигини ва сейсмик хавфсизликни таъминлаш соҳасида масъул органлар белгиланди:\nФанлар академияси - давлат илмий муассасаси қуйидагилар учун масъул:\nа) сейсмик хавфни турли миқёсда баҳолаш, ҳудудларни сейсмик районлаштириш;\nб) зилзилаларни муддатлар кесимида прогноз қилиш методологиясини ишлаб чиқиш ва амалиётга жорий қилиш;\nв) турли сейсмик хавфнинг инженер-геологик асосларини ва баҳолаш технологияларини яратиш учун масъул бўлган.\nҚурилиш вазирлиги – давлат бошқаруви органи қуйидагилар учун масъул:\nа) республика ҳудудида қурилаётган объектлардаги лойиҳалар ва қурилиш сифатини сейсмик хавфсизлик бўйича меъёрий ҳужжатлар талабларига мувофиқлигини баҳолаш ва назорат қилиш;\nб) шаҳарлардаги мавжуд биноларнинг сейсмик мустаҳкамлигини таъминлаш;\nв) иншоотларнинг сейсмик хавфини камайтириш бўйича зарур тадбирлар ишлаб чиқиш.\nФавқулодда вазиятлар вазирлиги - давлат бошқаруви органи қуйидагилар учун масъул:\nа) республика ва трансчегаравий ҳудудларда, шунингдек табиий ва техноген хавфли ҳудудларда ҳамда муҳим объектларда сейсмик хавфсизлик бўйича мониторингни ўтказиш;\nб) кучли ва талафотли зилзилалар содир бўлиши хавфи мавжуд бўлганида уларнинг оқибатларини бартараф этиш учун зарур чораларни кўриш.\nIТ-технологиялар, телекоммуникациялар ва инновацион фаолиятни ривожлантириш масалалари департаменти таркибида Сейсмология, иншоотларнинг сейсмик мустаҳкамлигини ва сейсмик хавфсизликни таъминлаш соҳасини мувофиқлаштириш шўъбаси;\nВазирлар Маҳкамаси ҳузурида юридик шахс тузмаган ҳолда Сейсмология, иншоотларнинг сейсмик мустаҳкамлигини ва сейсмик хавфсизликни таъминлаш соҳасини қўллаб-қувватлаш жамғармаси.\nТошкент шаҳридаги Турин политехника университети "Муҳандислик сейсмологияси" таълим йўналиши ва мутахассислиги, Мирзо Улуғбек номидаги Ўзбекистон Миллий университети "Сейсмология ва сейсмометрия" таълим йўналиши ва мутахассислиги бўйича кадрларни тайёрлаш ва қайта тайёрлаш юзасидан базавий олий таълим муассасалари этиб белгиланди. Ўқув жараёни 2021/2022 ўқув йилидан бошланади.\nТурин политехника университети қошида Бино ва иншоотларни экспериментал тадқиқ қилиш илмий-техник лабораторияси ташкил этилади. Лаборатория томонидан ўтказиладиган тадқиқот синовларининг асосий йўналишлари белгиланди.\nШунингдек ҳужжат билан қуйидагилар назарда тутилган:\n1.10.2020 йилга қадар барча сув омборлари ва гидротехника иншоотларининг сейсмик мустаҳкамлик ҳолатини баҳолаш бўйича экспресс услубиётни ишлаб чиқиш;\n1.01.2021 йилга қадар Фавқулодда вазиятлар вазирлиги Сейсмопрогностик мониторинг республика марказининг сейсмик ва комплекс прогностик станциялари билан прогноз маълумотлар алмашинуви жараёнига автоматлаштирилган тизимни жорий этиш;\n1.03.2021 йилга қадар 2030 йилгача бўлган муддатда Сейсмология, иншоотларнинг сейсмик мустаҳкамлигини ва сейсмик хавфсизликни таъминлаш соҳасини ривожлантириш концепциясини ишлаб чиқиш.\n1.04.2021 йилга қадар:\nа) аҳолига содир бўлган зилзила бўйича тўлиқ маълумотлар етказилишини таъминловчи мобиль иловани яратиш;\nб) Фавқулодда вазиятлар вазирлиги Сейсмопрогностик мониторинг республика марказининг расмий веб-сайти, маълумотлар базаси ва мобиль илова ўртасида тезкор маълумотлар алмашинуви интеграциясини таъминлаш;\n1.06.2021 йилга қадар сув омборлари ва гидротехника иншоотларининг сейсмик заифлигини баҳолаш паспортларини шакллантириш ва уларнинг аниқланган сейсмик заифлигини бартараф этиш бўйича чора-тадбирларни ишлаб чиқсин ҳамда муҳокама қилиш ва тасдиқлаш учун Кенгашга киритиш.\nКонларни ўзлаштириш мониторинг қилинади\nИмом Мотуридий ИТМнинг ишлаш тартиби белгиланди\nФанлар академияси илмий ташкилотларини молиялаштириш тизими ўзгартирилади\nМатематика илм-фани янги даражага олиб чиқилади\nДавлат ва ҳуқуқ институтининг вазифалари белгиланди


Жавлон Жўраев. Скачать книги автора Жавлон Жўраев. Список всех книг автора. Литмир. LITMIR.BIZ\nСписок книг автора Жавлон Жўраев\nЎзлик сари етти қадам – 5. Шахс ва давлат - Жавлон Жўраев\nУшбу китоб «7Қадам» туркумининг аввалги китобларида ўқувчига етказилган билимларга таянган ҳолда, жиддий ва кенг мавзуларни муҳокама қилади. У кучли шахс эгаси давлат ва жамият билан қандай муносабатда бўлиши кераклиги ҳақида баён қилади.\nАвтор произведения Жавлон Жўраев\nЎзлик сари етти қадам – 4. Яхши ва ёмон - Жавлон Жўраев\nУшбу китоб олдингизга қийин саволларни қўйиши мумкин. У кўплаб ёлғонларни фош қилади ва ўқувчини ўз қадриятларини қайта баҳолаб чиқишга ундайди. Китоб билан танишишдан олдин туркумнинг аввалги китобларини ўқиб чиқиш тавсия этилади.\nЎзлик сари етти қадам – 3. Мақсадларим, шошмай туринг… - Жавлон Жўраев\nУшбу китоб ҳар ким ҳам билишга тайёр бўлмаган фикрларни баён қилади. Туркумнинг аввалги икки китоби билан танишмай туриб, уни ўқишга киришиш сизнинг дунё ва унинг таркибий қисмларига бўлган қарашларингизни кескин ўзгартириши мумкин. Китобни бирор кимга тавсия қилишдан аввал у билан тўлиқ танишиб чиқинг.\nЎзлик сари етти қадам – 2. Ҳақиқатхон, танишайлик… - Жавлон Жўраев\nУшбу китоб мазмуни билан танишиш сизнинг маънавий соғломлашишингизга хизмат қилиши мумкин. Фақат, ҳақиқатлар нисбий эканини билиб яшашни истамаган одамларга уни тавсия қилманг. Бу дунёда Яратувчидан бошқа ҳақиқати мутлақ йўқлигини билишни хоҳламаганлар танловини ҳурмат қилинг.\nЎзлик сари етти қадам - Жавлон Жўраев\nУшбу китоб мазмуни билан танишиш сиз ва атрофингиздагилар соғлиги учун жуда фойдали бўлиши мумкин. Бироқ ҳеч қачон бу китобдаги фикрлар билан қизиқмаган ва уни мутолаа қилишни истамаган одамга уни тавсия қилманг. Ҳар кимнинг танлаш эркинлиги бор. Ҳақиқатни билишни истамаган одамлар танловини ҳурмат қилинг.


Kutubxona - Anvar Obidjon. Qorinbotir (doston) / Kiril\nSiz shu sahifadasiz: Anvar Obidjon. Qorinbotir (doston) / Kiril\nАсар номи Қоринботир (достон)\nЎрмон. Саҳнанинг тўриси дарахтзор, ўртада каттакон тўнка, ўнг четда тўп бўлиб ўсган майманчак. Уёқ-буёққа аланглаганича Қуёнхон кириб келади, атрофга товуш қилади.\n— Қуёнжо-о-н! Қаердасан, укагинам? Тағин. Адашиб қолмагин, миттивой.\nБу ер гулшан боғ эмас,\nБу ер тиканзор ўрмон.\nБунда меҳр қалбаки,\nҚонуниям ғирт ёлғон,\nКўмаклашар ҳар маҳал.\nБизда дарров ем бўлар\nБиров чалғиб қолса сал,\nХавфли эмас Қўрсичқон,\nКўзи очиқ кўрдан қўрқ.\nБарча кўрлар номидан\nИш кўрувчи зўрдан қўрқ,\n«Эрк ва Адолат» сўзи\nБезар бизнинг байроқни.\nАсли байроқ кийдириб\n— Вақа-а-а! Вақ-вақа-а-а!\nҚуёнхон чўчиб товуш келган томонга қарайди. Майманчак ортидан юм-юмалоқ махлуқ кўтарила бошлайди. Унинг кўзлари косадай, бесўнақай оғзи иршайган, думи шабадада латтага ўхшаб ҳилпираб турибди. Қуёнхон қўрқиб тисарилади.\n— Вой-дод! Бу нима бало? Ёрдам берингла-а-р! (Шилқ этиб беҳол ўтириб қолади).\n(Майманчаи ортидан иршайиб бўй кўрсатади). Ве-ха-ха. Ҳушингдан кетиб қолмадингми, опа?\n(Сал ўзига келиб). Қоч, укажон! Тезроқ қочсанг-чи! Анави ажина еб қўймасин сени. Қоч деяпман!\nДадил эдинг, тилинг бурро, қақажон,\nЭнди қалт-қалт титраяпсан, опажон.\nХудойим зап берган экан юракдан,\nАжинани фарқлолмасанг пуфакдан.\nАхир пуфак нима ўзи,\nМунча катта оғзи, кўзи?\nҚуёнжон пуфакнинг думини ўсиқ шохга диккайтиб илиб, опасининг ёнига ўтади.\nБугун бизнинг ўрмонга\nТутун пуркаб, дириллаб,\nКелди темир арава\nОч ҳайвондек зириллаб.\nТушди ундан тўрт одам:\nОта, она, қиз-ўғли.\nСават ушлаб, бутазор —\nТомон келишди тўғри.\nОта терди майманчак,\nОна терди майманчак.\nҚизи эса ўйнади\nШохни қилиб ҳайинчак.\nЁлғиз қолиб ўғилча\nХўп зерикди, уфлади.\nИчак олиб, пуфлади.\nИчакча эди тилдек.\nИшиб-ишиб, шу десанг,\nБўлди қориндор филдек.\nДемак жинлар макрини\nКўзинг билан кўрибсан.\nТўрт ажина учраса,\nОдамлар деб юрибсан.\nОдам ҳатто аждарни\nЕб ташлар, «гўшт» десанг бас,\nАммо ўзи фил тугул,\nИт ясашга қодирмас.\nФил ясади демадим,\nФилдек нарса ясади.\nКейин лойдан гул чизиб,\nГўё уни безади,\nМақтанган вақт қизчага\nКўриб қўй деб пуфакни,\nҚизча деди эрмаклаб:\n«Э, йуқот бу ғумбакни!»\nСўнгра чўпак отганди,\nНақ мўлжалга санчилди.\n«Пақ!» этди-ю, пуфак йўқ,\nБир ҳамлада янчилди.\nҚуёнхон (Укасини қучиб):\nЙўқ, сени жин чалибди,\nФилни битта чўп билан\nЯнчиб бўлмас ҳеч қачон.\nОпа, секинроқ бақир.\nФилдек нарса деяпман,\nФил деганим йўқ ахир.\nУка, гапинг пойма-пой,\nЁрилди дейсан пуфак,\nУнда бу-чи? Бу нима?\nМени қилма кўп тентак.\nБу бошқаси, тушун-да,\nЁрилгани — у бўлак.\nҚизча кетгач, болакай —\nОлди яна бир ичак.\nУниям зўр ишириб,\nДумига ип боғлади.\nКатта оғиз, кўз чизиб,\nЎз вақтини чоғлади.\n— Номинг бугундан\nҚоринботир бўлсин, деб.\nСендан қўрқиб ўлсин, деб.\nКейин фикри чалғиди,\nҚувлаб кетди капалак...\nШундоқ қилиб, опажон,\nМенга қолди бу пуфак.\nТашқаридан бегона овозлар эшитилади.\nУка, тезроқ қочайлик,\nКелар пошшомиз Шерхон.\nТаёқ ушлаб ёнида\nВазири Айиқ полвон.\nЎзи қандай ҳайвонмиз\nНа уён, на буёнлик.\nРостин айтсам, опажон,\nЖонга тегди қуёнлик.\nДоим қўрқиш, беркиниш,\nТақдирдан фол очамиз.\nШерхон битта, биз мингта,\n(Пуфакка қараб қўйиб, муғамбирона кўз сузади).\nМана, Қоринботир бор,\nКел, юракни тоблайлик.\nБирон марта бизлар ҳам\nШу зўрларни боплайлик.\nҲой, ақлдаи оздингми?\nШерхон қайда, биз қайда!\nАқлдан келар фойда.\n(Жўшқин кайфиятда опасининг қулоғига нималарнидир шивирлайди).\nНима, жондан тўйдингми?\nҲали шундай режани\nСен ҳазилга йўйдингми?\nҚўрқма, опа, мен борман,\nАйтганимни қилсанг бас.\nМаккор бўлсак бўпмиз-да\nЭҳтиёт шарт, укажон,\nКел, бетингдан бир ялай.\nБарибир сал қўрқяпман,\nУлар йиртқич ҳарқалай.\nФил ясама пашшадан,\nТитрайверма, энди бор.\nҚанча дадил курашсанг,\nОмад шунча бўлар ёр.\nҚуёнхон кетади. Қуёнжон майманчак ортига яширинади. Нариги ёқдан Шер билан Айиқ кириб келади. Шер ҳансираб тўнкага ўтиради. Айиқ таёқни чангаллаб ёнида қўққаяди.\n— Уф-ф, силлам қуриб кетди. Ёрдам берингла-а-р, деган товуш шу томондан келувдими ўзи?\n— Худди шу атрофдан эшитилувди. Менимча кийикнинг боласи бўлса керак.\nҚолдик қандай замонга,\nШоҳ бўлсаму мен буюк,\nТашна қилса гўштига\nҲатто молфеъл бир Кийик.\nЎзи ёрдам сўради.\nСиз ёрдамга келганда,\nНега жуфтак уради?\nВазир бўлмай ўл, Айиқ,\nҚорним очди жа ёмон.\nИлонни топай қайдан?\nҚочар ҳатто суварак\nСиз билан биз бор жойдан.\nЮгуриб Қуёнхон ўта бошлайди. Айиқ уни чалиб йиқитиб, таёғи билан курагидан эзади.\n(Ётган жойидан Шерга боқиб инграйди). Ассалому алайкум, шоҳим.\n(Яланиб сўлак ютади). Вуалайкум ассалом.\nТангрим марҳамат қилиб\nАввал арзин эшитай.\nГапида туз бўлмаса,\nУнда шартта тинчитай.\nБуларда туз, бурд борми,\nТанқид-танқид ҳар доим.\nҲой, вазир, кўп берилмагин сарқитга,\nБизда ҳеч ким қарши эмас танқидга.\nТоки мен бор — бордир эрк ва адолат,\nСенлар боис ёғар тахтга маломат.\nУ Бўрсиқми, Қаламушми, Чигиртка,\nТанқид қилсин, хатомни айтсин тикка.\nҲақ бўлса у, тан берамиз жойида,\nҲақ бўлмаса, уни ейиш — қоида.\nАйиқ (Тиржайиб Қуёнхонни бўшатади):\nБўпти, Қуён, гапиравер арзингни,\nКейин тўлаб қўясан жон қарзингни.\nСовуқ хабар айтмоқчиман, о шоҳим!.\nОғир ботса кечиргайсиз гуноҳим.\nГапни чўзмай тезроқ айт!\nГуноҳингни падарига минг лаънат!\nБизнинг тўкин ва обод,\nДунёдаги энг озод\nЁвуз махлуқ юрганмиш,\nҚоплонни еб кўрганмиш.\nСўнг ютиб тўрт йўлбарсни,\nЎн жайрон, қирқ қўтосни,\nБерётганмиш тишга зеб,\nЭнди шоҳни ейман деб.\nШер (Сал безовталаниб):\nЭҳтиётдан айт бизга\nЎша ёвнинг исмини...\nШоҳим унинг бошин ер,\nМен орқароқ қисмини.\nБўлинг ғолиб ва омон.\nЁвга ҳушёр боқсангиз,\nЧамам, кўрмайсиз зиён.\nЎша аблаҳ ҳайвонхўр\nКўп балога қодирмиш.\nНасли, жинси нотайин,\nШер (Қўзи ғилдираб):\nОти хунук ўзидан?!\nҚўрқинч ҳийди келяпти\nШу маҳал Қуёнжон майманчак ортидан пуфакни қимирлатиб наъра тортади.\nОлакўз пуфакни кўриб, Шер сесканиб ўрнидан туради. Айиқ гўлайиб орқага чекинади. Қуёнхон жўрттага Шернинг пинжига суқулади.\nҚўрқиб кетяпман, шоҳим. Ўша Қоринботир шу бўлмасин!\n(Тили ғўлдираб). Қў-қў.,. қўрқма, фуқаро. Ўр... ўр... ўрмонда ҳукумат бор, қонун бор.\n(Саросималаниб). Тушлик вақти бўпқолди, хўжайин. Менга бошқа хизмат йўқми? (Кетмоқчи бўлади).\nЎз ҳаддингда тур, вазир!\nСенга текин тушликни\nКўрсатаман мен ҳозир.\nҚани, мундоқ бери кел,\nОлдинга ўт бир қадам.\nШоҳ олдини тўсма деб\nНасиҳат қилган дадам.\nЭ, дадангни қараю,\nУ қўрқоқки — сен қўрқоқ.\nБотир бўл деб панд айтса\nЎларканми у маймоқ?\nБориб Айиқнинг таёғини тортиб олади, аямасдан савалай кетади.\nМен-ку қўрқоқ эмасман,\nФақат ўйлайман тиниқ.\nҲозирча бу душманнинг\nЗоти тугал ноаниқ.\nЭнг ёмони — биз унинг\nКучи қанча — билмаймиз.\nАсло хато қилмаймиз.\nБилайлик не эканин...\nҚоринботир дегани —\nШу бўп чиқса мабодо,\nУнда ишимиз расво:\nҚочсак, қувиб тутади,\nҲамла қилсак, ютади.\nТахминан ўйлаб кўрсак,\nТегмасмикан жим турсак?\nАжабмаски ҳозир қорни тўқ бўлса,\nШундан кайфи чоғу кўзи лўқ бўлса.\nБалки бизни солди очиқ қамоққа,\nКечқурунроқ қорни очса емоққа.\nШер (Айиққа таёғини бериб, яна тўнкага ўтиради):\nБалки ўша Қоринботир бу эмас...\nКепқолсайди бирон жонзот ярамас,\nГап чалғитиб, суриштириб кўрардик,\nАниқ жавоб беролмаса, урардик.\nАна, келяпти Бўри.\nБўри хиргойи қилганича хуш кайфиятда кириб келиб, четдаги дарахтни илҳомланиб қучоқлайди, куйлашда давом этади.\nЖон Қуён, тўлпоқ Қуён,\nҲаммани ҳайрон қиласан.\nНега дуч келсак қочиб,\nАкангни сарсон қиласан?\nЗоти паст Тулки еса,\nОхири армон қиласан.\nБўрини оч қолдириб,\nНомини ҳайвон қиласан.\nБўри (Шошиб қарайди):\nАнқайма, оёқни ўп.\nХўп дедик-ку, хўп.\nТез келиб Айиқнинг оёғига ташланади.\nБуёқда шоҳ турибди,\nАтрофга бир қара-да.\nУнда бу кир оёғинг\nНима қилар орада?\n(Энди бориб Шернинг оёғига йиқилади)\nМанавини оёқ деса бўлади,\nПок-ҳаромни фарқлашда кўп ҳушёрман.\nБундай тоза, бундай тансиқ оёқни\nЎпишгамас, ялашгаям тайёрман.\n(Оёқни ялаб бош кўтаргач, Қуёнхонни кўради)\nО, Қуёнхон, азизим!\nЁки менинг меҳримсиз\nО, қаёқда юрувдинг?\nКўзим учиб турувди.\nБўри (Фотиҳага қўл очади):\nОмин! Узингдан кўпай!\nКел, кетингга бир тепай.\nБас қил! Ҳозир шартмас тепишмоқ!\nЭшит, айтай сенга топишмоқ.\nҲукмдорим, қулоғим сизда,\nЕчворамиз жумбоқни тезда.\nТопсанг — ҳай-ҳай!\nТопмасанг — вай-вай!\nТопишмоқни топдим аниқ.\nХўш, нима у?\nМукофот бер созлаб,\nАйиқ Бўрини додлатиб таёқда савалайди.\nАна, сенга мукофот,\nМана, сенга мукофот.\nЕтар, полвон! Бўлади!\nЙўқса ҳаром ўлади.\nҚуёнжон (Майманчак ортидан пуфакни қимирлатиб):\nБўри(Бир сапчиб тушади):\nВаҳ! Қанақа маҳлуқ бу?\nМунча семиз, ёғлиқ бу?\n(Тисарилиб, Айиққа қапишади)\nЭ, нари тур, ёпишқоқ!\nШудир ўша топишмоқ.\nХўш, шунақа махлуқни\nБу — ё Ҳиндистонники,\nЁ бўлмаса Булғори.\nЭшитганинг борми ҳеч?\nБўри (Бирдан Шерга ялиниб):\nМени қўшманг бу ишга,\nДуо қилай эрта-кеч...\nЭзмаланиб мен аҳмоқ\nҚаттиқ бетоб ётибди\nОйим шўрлик уёқда.\nҲе, ўргилдим ойингдан.\nБўривой, хуллас гап шу:\nҚоринботир бўлса бу,\nТуриш учун бунда жим,\nҚерак бўлар мингта шим. -\nҚуёнжон (Яна пуфакни қимирлатиб товуш қиладй):\nБўри (Баттар типирчилаб):\nБалки сизлар маҳкумсиз\nБунга қурбон бўлишга.\nАммо йўқдир ҳаққингиз\nМениям ем қилишга!\nЖим бўл, бадбахт,\nБўри безовта аланглайди, туйқус диққати жамланади.\nАқлли зот келяпти, ана,\nБитта қурбон кўпайди яна.\nИчдим Сувсар қонини,\nОлдим Каптар жонини,\nБўғиб едим Буғуни,\nБўғиш, бўғиш ҳар куни!\n(Қўйнидан рўмолча олиб, кўзёшини артади).\nИжодингни йиғиштир, ҳў виждонсиз,\nБуёқда шоҳ ўтирибди имконсиз.\nСиртлон шошмасдан ўрнидан туриб, сиполик билан Шерга яқин келади, хиёл таъзим қилади.\nКимсан ўзинг? Мушукмисан?\nМен Сиртлонман, хоқоним.\nБунча тундсан? Касбинг нима?\nШоир бўлсанг, калланг зўрдир?\nШоҳнинг касби —\nКириб келса оёқсиз,\nАрзга бўлса қулоқсиз,\nМешга ўхшаса қорни,\nОғзи эслатса ғорни,\nОла кўринса кўзи,\nОртида — латта иси,\nБизга ойдек аён бу —\nШоҳ чиқарган фармон бу.\nГапи тагдор, ақли зўр,\nАфсус, ўзи сал қонхўр.\nШоир ука, қани, ёт,\nБир ёғдирай мукофот.\nСиртлон ётади. Ҳар гал белига таёқ тушганди гоҳи. Сал инграйди, гоҳи. Чидам билан лаб тишлайди.\nБас қил, полвон! Шоирнинг —\nТанаси сал бўлар хом.\nЛекин баъзи шоирга\nҚалтак ҳам берар илҳом.\nСиртлон (Туриб, Шер ва Айиққа миннатдор боқади):\nРаҳмат сизга, жаноблар,\nСал тинчланди виждоним.\nКўп хўрладим ёт жонни,\nБир хўрланди ўз жоним.\nЖоҳил бўлса хоқонинг,\nЗамонанг — бузуқ мактаб,\nВаҳший қилар шоирни\nТирикчилик деган гап.\nТахтимизга душман бу,\nСўзи ўхшар қотилга.\nШуни ташлйб қочсак-чи\nОлдии аниқ билайлик.\nБир қурбонлик қилайлик.\nҚуёнжон (Одатдагидек пуфакни панадан қимирлатиб):\nСиртлон (Қаттиқ таажжубланиб):\nЁ алҳазар! Бу нима?\nАжинами ё ҳайвон?\nЯқин борсанг, бир умр —\nТинч қўяр сени виждон.\nДайдиб, шунча юрт кезиб,\nҚўп илмни қилиб ёд,\nСен ҳам бундай махлуқни\nКўрмагансан ҳеч наҳот?\nБунинг тили бормайди\nТанишим кам демоққа.\nФақат баъзи дўстларин\nМажбур бўлган емоққа.\nЕтар! Жондан тўйиб кетдим!\nҲақиқатан оғзим қон!\n(Бирдан ҳазин тортиб)\nЭнди билдим, бу қон юқин\nЮвиб бўлмас ҳеч қачон.\nҚоринботир оч бўлса гар,\nОра кирай жонига.\nРуҳим узр сўраб борсин\nСал кейинроқ қочарсан.\nЕм бўп балки бу махлуқнинг\nИштаҳаси очилдими —\nБошқаниям қўймас соғ.\nЧетда шеър-пер тўқиб тургин,\nКенгашайлик биз тинчроқ.\nҚаердандир ҳакканинг шақиллаши эшитилади. Четдаги дарахтнинг тепасига тикилганича Тулки кириб келади.\nТулки (Юқорига овоз қилиб):\nСалом, сулув Ҳаккахон,\nЗап олайиб кетибсан.\nМиллий лапар айтишда\nКеча қирга борувдим,\nУчраб қолдим аммангни.\nУ десанг бир вазифа\nЮклаб қўйди зиммамга.\nҚилиб сенга васият,\nКасалим дея оғир,\nҚайга нелар кўмганин\nСанаб берди бирма-бир.\nКел, пастга туш айланай,\nАтрофда кўп бегона.\nАйтай амманг гапларин\n(Юқоридан Ҳакканинг қанот қоққани эшитилади).\nҲой, қаёққа қочяпсан?\nҒашлик солма дилимга...\n(Сўнг ортидан мушт дўлайиб).\nҲу, ҳаккахўр! Ҳў, айёр!\nБери кел, лўливачча.\nТулки (Шерни кўргач, бошқаларга парво ҳам қилмай, унинг олдига келиб чўккалайди).:\nВой, кўрар кун бор экан,\nБардаммилар, Шер почча?\nАйиқ (Келиб Тулкини туртади):\nПочча танла ўйлаб зотингни,\nТўхтат ёлғон хушомадингни.\nҲе, бошингда мингта бит юргур!\nТилёғлама! Ҳу, турқинг қурғур!\nҲа, фирибгар, қайда юрувдинг,\nҚани менинг яшил дафтарим?\nТуҳмат қилма, дафтар меники,\nШеърлариям — менинг гапларим.\nСевгилимга ёзган покиза —\nШеърларимни ёйиб похолга,\nТунлар ўқиб берар эмиш бу\nБир жўжахўр ўғри Шоқолга.\nҲозир сени бўғаман, маккор,\nТинчимайман ичмасам қонинг.\nҲовлиқмай тур! Буниям есанг,\nҚийналади баттар виждонинг.\nҚўйиб беринг, ҳукмдор,\nЕсин бу ер ютгурни.\nЁруғ дунё кўрганмас\nБундай нафси ўткирни.\nБир кун қари қўшнимга\nКино кепти ботқоққа,\nБорайлик деб авради.\nЧиқиб қолди бепоён.\nМана, бир йил ўтдики,\nҚайтгани йўқ гўл Қуён.\nШапкўр бобом бор эди,\nЮрарди кўп адашиб.\nШу Тулкидан кўздори\nОлди қўйга алмашиб.\nДеб «Бобомга зўр бўлди».\nБобом дори қўйдию,\nКўзи тугал кўр бўлди.\nРостин айтсам, хўжайин,\nКашмиридир бу Тулки.\nБиз — худога қарашли,\nУ-чи — шайтоннинг мулки.\nБой бўласиз деганди\nФол очиб бу алдоқчи,\nУриб кетди қароқчи.\nМана, бўлдинг-ку вазир,\nБу бойлик эмасми, сур?\nЗўр фолчи бўлсанг, билдир,\nБошқа бир мисол келтир,\nЮлдуз санаб билганман\nСиртлон қушни бўғишин.\nУч кун олдин айтганман\nУкки тухум туғишин.\nУкки тилло туғмайди.\nБулар — маълум нарсалар.\nТўнғизгаям зўр таъбир\nАйтган эдим, масалан.\nХўш, қаиақа зўр таъбир?\nҚисқароқ қилиб гапир.\nШоҳим, сизнинг ўлкангиз\nНариги ёқ — одамлар\nҚурган Шўро қишлоғи.\nЯшар ўша қишлоқда\nУнга қондош умуман\nҲамма чўчқа боласи.\nБорма дедим меҳмонга\nТушмай десанг турмага.\nҚулоқ солмай борувди,\nЮрар эди қўланса.\nНаҳот ҳайвон ҳисоблаб,\nУ ифлосни қамашса?\nШоҳим, бизнинг ўрмонда\nМажлис кам-у, гўшт сероб.\nБу масала сал хароб.\nШу боис ов қилишар,\nҲар бирида тўрт милтиқ.\nОвда юрмай, мол боқса,\nКўчар эди иш силлиқ.\nУлар ёмон ўрганган\nСабзи экиб берсанг ҳам,\nНаҳот одам жонивор\nБўлса мундоқ бетайин?\nАйиқ (Пуфакка ишора қилиб):\nОрқада ёв турибди,\nКўп чалғиманг, хўжайин.\nШер (Пуфакка саросимали боқиб қўйиб Тулкига юзланади):\nҲа, хўп, демак фолбинсан?\nАгар чиндан зўр бўлсанг,\nТопишмоқ бор, топиб кўр:\nБу топишмоқ қийинмас,\nЖонли бўлса — қулингиз,\nЖонсиз бўлса — мулкингиз.\nГўдак эмас жаноб Шер,\nГапга тўғри жавоб бер!\nТулки (Бир зум осмонга сирли тикилиб тургач):\nАна, Кал Юлдуз\nБирдан келтирди дарак.\nУ — варрак!\nЭшак ҳам биладики,\nҚориндор бўлмас варрак-\nБу каллами ё хамак?\nҲозир битта туширсам,\nБошинг бўлади паррак.\nТили худди тартарак.\nТулкивойга бир ҳиммат қилиб,\nСовға беринг кўпчилик бўлиб.\nАйиқ (Таёқ билан солади):\nАна, сенга варрак!\nМана, сенга варрак!\nБошқалар ҳам тулкини тепкилай кетишади.\nҲе, сендақанги табибдан ўргилдим. Мана, сенга кўздори!\nЯшил дафтарим қани? Қани дафтарим деяпман?\nҚари Қуённи ейиш мана бунақа бўлади!\nБўлди! Совға кўп кетди,\nҲайвонлар дўппослашдан тўхташади. Фақат Бўри эшитмаганга олиб ураверади.\nТепадан келди фармон.\nБўри ниҳоят тийилиб, Тулкига ғижиниб боқади, жазаваланиб яна бир тепади.\nБуниси пошшомиз учун!\nЁмонлар ўз кучини.\nОлволақол, вей, Бўри,\nҚуёнжон (Майманчак ортидан бақиради).:\nПуфакни кўриб, Тулкининг энсаси қотади.\nВой-дод! Вой, бувижон! Бу нима?\nШоҳим сенга бекорга\nАйтгани йўқ топишмоқ.\nҚоринботир шу бўлса,\nУнда жуда иш чатоқ.\nКўзи бунча чақчайган,\nОғзи осмондан катта..\nБундай чоғда уй-уйга\nКетган маъқул албатта.\nҚочсак, қувиб тутиши мумкин,\nҲамла қийсак, ютиши мумкин.\nҚани, Тулки, унга яқин бор,\nКимни олдин еркин — фол очвор.\nБу маҳлуқда тил борми ўзи? .\nЭшитайлик бирон-бир сўзин.\nКўрамиз-да сени еворса,\nҚуёнжон (Панадан пуфакни қимирлатиб):\nМени зимдан эрмаклаб\nҲозир қорним тўқроқдир,\nҲайвонлар талвасага тушиб қолишади.\nАйиқ (Пуфакка қўл қовуштшриб):\nУлуғ зотсиз, биламиз,\nНега эрмак қиламиз?\nЭрмаклаган — ҳу Сиртлон,\nШуни енг, тили ёмон.\nМени алдай олмайсан,\nБитта Сиртлон жуда кам.\nҲаммангизни қилиб жам.\nШер (Пуфакка таъзим билан яқинлашиб):\nО, нақадар чиройли!\nОғзингиз ҳам келишган...\nУнда таклиф этаман\nТашқариси ҳам тузук.\nИчкариси сал хунук?\nУруш-жанжал бор жойдан\nБўлмайдими, жон ака?\nАйтинг, сизга кимларнинг\nГўшти кўпроқ ёқади?\nПода бўлиб оқади.\nЕб юраман асосан\nПошшо деган зўрларни.\nҚисман ғажиб тураман\nБу оламда пошшо кам,\nБитта пошшо юз мингта\nҲаромхўрга тенг бироқ...\nЧиқиб турсанг олдимдан,\nИлож қанча, ейман-да.\n(Пуфакни ирғишлатиб кимирлатади).\nШер (Орқага қочади).:\nЙўқса шоҳсиз қоласиз.\nҲукумат хавф остида,\nҚандай аҳмоқ подасиз?!\nЭ, сатқаи полвон кет,\nДавлат сенга бекорга\nБермаган бу таёқни.\nУлашса ҳам таёқлар,\nТопиб берар қаёқдан?\nВой дод! Қуриди шўрим!\nЗўр эдинг-ку, ҳой, Бўри!\nДоим қуён овлайсан,\nЙиғиштир бу паст ишни.\nАна, сенга йириги,\nТекин кийиб, еб юрган\nМен шунчаки фуқаро,\nТулки (Атрофдагиларни қайраб):\nБиз на шоҳ, на ҳаромхўр,\nВақа-а-а! Вақа-вақа-а-а! Биронтанг ҳам жойингдан қимирлама-а-а!\nҲайвонлар донг қотиб қолишади.\nВой-вой-вой! Ҳаммамизни еб қўяди шекилли?\nҚўрқма-а, ҳозир қорним тў-ў-қ. Сенларни очқаганимда ейма-а-н. Кўп-кўп ейман, тўп-тўп ейман! Вақ-вақа-а-ақ.\nЭ, хайрият, жим бўлди яна,\nАччиғига тегмай турайлик.\nҚорни савил очгунга қадар\nБирон чора излаб.кўрайлик.\nБу орада Қуёнжон пуфакни қолдириб, майманчак ортидан ғойиб бўлади.\nКатталарнинг кўнглин олмоқ-чун\nБордир қирқ минг уч юз хил чора.\nШундан Айиқбопи — итоат,\nБўрибопи — олқиш ва пора.\nЎзингбопин айтмадинг бироқ.\nҚуёнжон (Бошқа ёқдан кириб):\nОчиқ мажлис бўляпти, чоғим...\nАссалому алайкум, шоҳим.\nДастидан бу ўрмонда\nНа ҳайвон, на чўп қолди.\nИе, опа, бежо-ку кўзинг,\nТушунмадим, қайтар-чи сўзинг.\nЧўчитворма душманни бехос,\nБақирмасдан гапир, илтимос.\nҚуёнхон (Укасига паст товушда):\nҚоринботир деган очофат?\nҲаммамизни емоқчи бўлиб\nТурар, ана, ўша касофат.\nҚуёнжон (Пуфакка парвосиз боқиб):\nИе, яна қайдан келди бу,\nИлгариям тўқнашувдик бир.\nЎшанда зап омон қолибсан,\nЯратганга минг қатла шукур.\nҚўрқма, опа, биласан ўзинг,\nТаквандодан таълим олганман.\nПайти келса, бундан зўрларни\nҚувиб юриб роса солганман.\nТеваракдаги ҳайвонлар бирдан жонланишади.\nТулки (Пуфакка олазарак боқиб қўйиб):\nҲой, Қуёнжон, секинроқ гапир...\nГапинг ростми, барака топкур?\nШуни енгсанг, бераман асал.\nБағишлашим мумкин мен ғазал.\nИккиланма, азамат жангчи,\nРозиман, шу баттолни янчи!\nҚилмади-ку менга ёмонлик,\nМен ҳам унга бердим омонлик.\nКетдик, опа, бизга тегмас у...\nСизларникм... балки емас у.\nҲадеб ялинмоқ уят.\nШоҳим сенга бермоқчи унвон...\nЛашкарбошим бўлгин, паҳлавон!\nБе-е, аскаринг жуда бетаъсир.\nҲа, майлига, қиламиз вазир.\nУнда ўзинг тилагингни айт.\nТовуқхона калитин сўра.\nЗўр қизи бор, куёв бўл, жўра.\nМаҳбусларга озодлик берсин,\nШоирларни тергамай юрсин.\nТезроқ ишлат каллани, шоввоз.\nҲеч тортинма бўлса илтимос.\nМен илтимос қилмайман,\nБитта қатъий талаб бор.\nДарё билан ботқоқнинг\nЎртасида дала бор.\nБир томони чакалак,\nБир томонда ўпқонлар.\nЯшар унда қуёну\nБошқа майда ҳайвонлар.\nШу бугундан йиртқичлар\nБизнинг жойга ҳеч қачон\nҚайтиб тумшуқ тиқмасин.\nБўлса эркин, мустақил.\nЯшар эдик шод, аҳил.\nМайда ҳайвонларга озодлик! Булоқ ва майсалар Қуён ва Бўрсиқларга! Йўқолсин йиртқичлар ҳокимияти!\nҲал қиламиз буни тинч,\nОртиқча бош қотирма.\n(Қуёнхонга пуфакни кўрсатиб)\nФақат, ташқи душманга\nШу гап — гапми, ҳукмдор?\nҚасам ичсин! У—маккор!\nЎз сўзимда турмасам,\nНоёб думим узилсин,\nПайхон бўлсин чорбоғим,\nЯнги қасрим бузилсин.\nШоҳга битта боғ нима,\nМингтасига ўт қўяр.\nАгар қасри бузилса,\nУни яна эл қурар.\nЖон ҳаққи онт ичайми?\nУнда бўйним эшилсин.\nОвчи отиб, пўстиним\nҚирқ жойидан тешилсин.\nГувоҳмиз-ку мана биз.\nҲа, шоҳимиз инсофсиз,\nЛекин эмас ғаламис.\nМайли, унга ишониб,\nДушман билан олишай.\nЎз юртимнинг эрки деб,\nАёв билмай солишай.\nЁв дамига тортмасин.\nУлгуржи бу овқатдан\nКучи баттар ортмасин.\nМен томонга қараманг,\nЖанг пайтида чалғисам,\nЗарар кўрманг ўзингиз.\nДумлар пастга тугилсин.\nСиёсий жанг вақтида\nОчиқ кўзлар юмилсин.\nҚуёнжон ҳайқириб пуфакка ташланади, сўнг ўзи Қоринботир бўлиб наъра тортади. Ўзининг юзига ўзи тасур-тусур шапатилайди, бир ҳайқириб, бир вақиллаб ерда юмалайди, кийимларини йиртади. Ҳар галги бақириқларда ҳайвонлар ётган жойларида чўчиб-чўчиб ирғишлашади. Қуёнжон гоҳ ўз овозида, гоҳ Қоринботир бўлиб бақира кетади.\n— Мана сенга, очкўз! Мана сенга, ишкамба!\n— Вақа-а! Вақ-вақа-а-а! Ейма-а-н!\n— Бировнинг юртига босиб келиш мана бунақа бўлади!\n— Гўшингни титворама-а-н! Ҳаммангни ютворама-а-н!\n— Келиб-келиб сендан қўрқаманми? Таквандо қанақалигини бир кўриб қўй! Мана!\n— Вақа-а-а! Жағимга тепма-а-а!\n— Ҳа-а, қалайсан энди? Панжамға илиндинг-ку. Хириллама, қўрқоқ.\n— Жон Қуёнполвон, мени бўғма-а! Энди сенга тегмайма-а-н, душманларингни еб юразерама-а-н. Вақа-а-а! Қўйво-о-р, илтимос қилама-а-н!\nЁтганлар бирин-сирин хиёл бош кўтаришиб, жанггоҳ томонга қарамасдан бақиришади.\nҒирт японча усулда\nҚўлингни тиқ кўзига.\nҚоринботир то ҳаёт,\nЮртинг бўлолмас озод.\nЭркин бўлсин Бўрсиқлар!\nҲамма мннбар — шоирга,\nЁниб битсин тўсиқлар!\nАна, эшит, Қуёнжон,\nОддий халқнинг қаҳрини.\nСуғуриб ол қорнидан\nЭлнинг хамма жабрини.\nҚуёнжон (Пуфакни оёқлари орасига қисади).:\n— Вақ-вақа-а-а! Хр-р... Мени қўйво-о-р! Хр-р, хр-р!\n— Ялинма, қонхўр! Энди мендан қутулиб бўпсан! Мана сенга!\n(Бармоғини қаттиқ ниқтайди, пуфакни ёради).\nПақилдоқ овоздан қўрқиб, ҳайвонлар ҳар томонга думалаб кетишади.\nТинчликми, ҳў Қуёнжон,\n(Ҳайвонлар ишониб-ишонмай ўринларидан туришади. Қуёнжон латта думни ушлаб, пуфак қолдиғини кўрсатади).\nМана, ўша очкўзнинг\nҚорнин шартта ёрвордим.\nШу тупроққа қорвордим.\nТаквандонг бўлсин омон.\nВатанга шоир керак.\nКел, босайин бағримга,\nАйландинг сен фахримга.\nҲайвонлар Қуёнжонни бир-бир қуча бошлайдилар. Шер табриклашга ошиққан Айиқни тўхтатади.\nҲа, маймоқвой, йўл бўлсин?\nБу гапингга ўлайми?\nМана, мени табрикла,\nШунчаки пуч ваъдамга\nЕнгиб берди душманни.\nҚуёнжон ҳайвонлар билан кўришаётиб Шер ва Айиқ томонга зийракланиб боқади. Уларнинг нияти бузилганини сезиб, атрофдагиларга баланд товушда гапиради.\nДўстлар, ҳозир ортиқча\nҚувонишга ўрин йўқ.\nМенга қараб урди дўқ.\nНима деди у аблаҳ?\nГапир қилмасдан илҳақ.\nҚасд олгани келармиш\nАйиқ (Шерга шипшийди):\nБу гапини эшитиб\nҲа, чамаси ҳозирча\nМайли, ўша даладан\nКим бўлмайин деса гўшт,\nТезда четга қочсин, пўшт!\nШер (Қуёнжонга яқинлашиб):\nБўпти, митти юртингга\nЭркинлик бердим, укам.\nШу томонда турса бас\nБир ўйлашиб кўрамиз.\nОлий Кенгаш хўп деса,\nСенга ёрдам берамиз.\nХўп, ҳозирча омон бўл.\nҲар доим биз томон бўл.\nБошқалар ҳам хайрлашиб кета бошлашади.\nЙўйма мени ёмонга,\nБаъзан кептур меҳмонга.\nЎтсанг Шўро қишлоққа,\nСалом деб қўй Бобоққа.\nЭҳ, Қуёнжон, қанийди\nСен томонда яшасам.\nЯнги ҳаёт бошласам.\nҲамма кетиб, опа-ука ёлғиз қолишади.\nҚалай бўлди, опажон,\nКўрмайсан дсб юрардим\nЛекин менинг юрагим\nТепди кўп така-пука.\nҲалок бўлардик, ука.\nАхир ўлсак арзийди\nЮртимизнинг эрки деб.\nБугунги кун шавқию\nКелажакнинг кўрки деб.\nЭнди ҳар бир кунимиз\nБир биридан чарогон\nТирнаяпти бир армон.\nКўнглим — шўрлик отамда.\nЎз юртида қисиниб,\nЯшаб ўтди мотамда.\nСендай мардни яратди,\nШудир отамнинг бахти....\nЙиғлашнинг эмас вақти,\nЖар солайлик баралла,\nБутун юртга таралсин!\nҚуёнжон (Қайта руҳланиб):\nБошлансину рост ҳаёт,\nРостгўй тарих яралсин!\nМуборак бўлсин, ука,\nЯнгича ҳаво, шодлик.\nМуборак бўлсин, опа,\nБир-бирларини қаттиқ қучганларича туриб қоладилар.\n"http://kutubxona.nostritemporis.com/wiki//index.php?title=Anvar_Obidjon._Qorinbotir_(doston)_/_Kiril&oldid=15756" dan olindi


Қозоғистон Европа Иттифоқининг минтақавий барқарорликни таъминлашда асосий ҳамкоридир\n27 Август 2021 18:20\nBRUSSELS. Kazinform – Қозоғистон- Европа Иттифоқининг минтақавий барқарорликни таъминлашда асосий ҳамкори. Бу ҳақда Европа Кенгаши раҳбари ўз Twitterида ёзди, деб хабар беради Kazinform махсус мухбири.\nУнинг сўзларига кўра, терроризм ва гиёҳванд моддаларнинг ноқонуний айланиши, таҳдидларига қарши курашиш ва ноқонуний миграциянинг олдини олиш Европа Иттифоқи ва Қозоғистоннинг умумий устувор вазифаси ҳисобланади.\nЭслатиб ўтамиз, 26 август куни Европа томонининг ташаббуси билан Қозоғистон Президенти Европа Кенгаши Президенти Шарль Мишель билан телефон орқали мулоқот қилди.\nЕвропа Кенгаши Европа Иттифоқининг энг юқори сиёсий органи бўлиб, Европа Иттифоқига аъзо давлатларнинг давлат ва ҳукумат раҳбарларидан иборат. Европа Кенгаши аъзолари, шунингдек, 2,5 йилга сайланадиган унинг Президенти ва Еврокомиссия раиси ҳисобланади.\nКалит сўзлар: Халқаро алоқалар, Европа,


Асрор РЎЗИБОЕВ2021-06-02T10:30:11+05:002 Iyun, 2021|“Йилнинг энг фаол журналисти – 2021”, Матбуот|\nЧИДА ЖАНГЧИ, ҲАЛИ ЯШАЙСАН!\n9 май Хотира ва қадрлаш куни арафасида уруш фахрийлари хонадонида меҳмон бўлар эканмиз, ҳар сафар бир-бирига ўхшамаган тақдирлар ва қаҳрамонликлар ҳақидаги хотираларни тинглаймиз. Кимдир танкчи, яна кимдир учувчи ёки разведкачи, артиллериячи, пиёда қўшин жангчилари ва ҳаказо…\nМудофаа вазирлиги ва Мирзо Улуғбек тумани мудофаа ишлари бўлими офицерлари, Ўзбекистонда хизмат кўрсатган артист Марат Ҳакимов, шифокорлар, маҳалла фаоллари ҳамда ёшлар ҳамроҳлигида бу сафар иккинчи жаҳон уруши жанггоҳларида ярадорлар жонини сақлаб қолишда жонбозлик кўрсатган Владимир Чмыхун хонадонида меҳмон бўлдик. Мирзо Улуғбек тумани «Алпомиш» маҳалласида истиқомат қилиб келаётган 99 ёшли истеъфодаги тиббий хизмат полковниги Владимир Чмыхун бу ташрифдан жуда мамнун бўлди. Уруш фахрийси ўзига аталган совғаларни қабул қилиб олар-олмас бирин-кетин фронтдаги хотиралари ҳақида гапириб берди.\n– 1922 йил 10 июлда Украинанинг Одесса вилояти, Добровеличковск райони, Новолутково қишлоғида туғилганман. Мактабни тугатишим билан 1941 йилнинг 7 июлида ҳарбий хизматга чақирилиб, тиббиёт фельдшери бўйича тайёргарлик курсида ўқидим. Тайёргарлик курсидан кейин 43-армиянинг 358-ўқчи дивизияси 1191-ўқчи полки таркибидаги 22-алоҳида санитар ротаси таркибида фронтга жўнатилдим. 43-армия Ғарбий, Калинин, 1-Болтиқбўйи, 2 ва 3-Белоруссия фронтида Смоленск ва Москва ҳимоясидан кейин фашист босқинчиларига қарши ҳужум жангларини бошлаб юбордик. Белоруссия ва Болтиқбўйи шаҳарларини озод қилиб, Шарқий Пруссияга кириб бордик. Ғалабани Кенигсбергда кутиб олдим. 22-алоҳида санитар ротамиз тиббий ходимлари уруш майдонларида қанча-қанча жангчиларнинг ҳаётини сақлаб қолди. Яраланганларни жанг майдонидан олиб чиқиш давомида «Чида жангчи, ҳали яшайсан» деган сўзлар билан тинчлантиришга, ҳаётга умид уйғотишга ҳаракат қилардик. Бу ибора мен учун ҳам, ротамизнинг бошқа тиббиёт ходимлари учун ёд бўлиб кетган сўзлар эди. Афсуски, уруш қурбонларсиз бўлмайди. Не-не азамат, навқирон йигитлар қўлимизда жон берган…\n– Кенигсбергни фашистлардан озод қилганимиздан кейин Узоқ Шарқ фронтида япон урушида қатнашдим. Кўрсатган хизматларим учун «II даражали Ватан уруши» ва икки марта «Қизил Юлдуз» орденлари, шунингдек, бир қанча медаллар билан тақдирландим. Урушдан кейин ҳарбий хизматдаги фаолиятимни давом эттирдим. Тошкентга келиб ҳарбий госпиталь лабораториясида 1975 йилгача ишладим.\nЎзбекистонда хизмат кўрсатган артист Марат Ҳакимов томонидан ижро этилган «Катюша», «Темная ночь», «День Победы» қўшиқлари 99 ёшли уруш фахрийси учун ўзига хос байрам совғаси бўлди. Гуруҳ гуруҳидаги шифокор отахоннинг соғлигини текшириб, керакли тавсияларни берди.


Ўзбекистонда 5000 сўмлик пул жорий қилинди\nОзодликнинг WhatsApp тармоғидаги муштарийлари янги банкнотанинг тасдиқланган намунаси расмини ҳам жўнатишди.\nОзодлик радиосига WhatsApp тармоғи орқали юборилган ҳужжат нусхасига кўра, 5000 сўмлик купюрани жорий қилиш таклифини сенатга Марказий банк киритган. 2013 йил 18 июн куни сенат раиси Илгизар Собиров имзолаган қарорда айтилишича, янги банкнота Ўзбекистон Республикасининг “Марказий банк тўғрисида”ги қонуннинг 33 моддасига асосан қабул қилинмоқда.\nЯнги 5000 сумлик купюра\nСенат қарорида 5000 сўмлик банкнотани жорий қилиш эҳтиёжи изоҳланмаган келтирилмаган, лекин ўзбек сўмининг ўта қадрсизлигидан келиб чиқадиган ноқулайликлар ўзбекистонликлар эътирозларига сабаб бўлиб келади.\nЎзбек миллий валютаси - сўм 1994 йилнинг 1 июл куни жорий қилинган. Ўшанда 1 АҚШ доллари 6 сўмга тўғри келган. Орадан ўтган 19 йил ичида ўзбек сўми, Марказий банк курси билан ҳисоблаганда, қарийб 350 баробар, қора бозор курси билан, 455 баробарга қадрсизланди.\nОхирги марта янги купюра 2001 йилда жорий қилинган. 12 йидан бери амалда бўлган энг йирик 1000 сўмлик банкнота ярим АҚШ долларига ҳам тўғри келмаган.\n100 АҚШ доллари Марказий банк курси бўйича айирбошланса камида икки пачка, қора курс бўйича эса, уч пачка 1000 сўмликни чўнтакка солишга тўғри келган.\nОлий Мажлис Сенатининг қарорида Марказий банкка 5000 сўмлик банкнота муомалага киритилгани ҳамда унинг тавсифи ҳақида оммавий ахборот воситаларида хабар бериш топширилган. Лекин расмий нашрларда бунга оид хабар пайдо бўлганича йўқ.


Эрон Трамп фармонига жавобан америкаликларга виза беришни тўхтатади\nРасмий Теҳрон маъмурияти АҚШ президенти Дональд Трампнинг иммиграция фармонига жавобан америкаликларга виза беришни тўхтатади. Трамп етти мусулмон мамлакат, хусусан, Эрон фуқароларига виза бериш ва мамлакатга киришни вақтинча тақиқлаган эди. Эрон ташқи ишлар вазири Муҳаммад Жавод Зариф франциялик ҳамкасби Жан Марк Эйро билан ўтказган қўшма матбуот анжуманида шундай баёнот берган.\nБироқ, унинг сўзларига кўра, бу қоидаларга истисно киритилиши мумкин. "Агар шундай бўлса, дастлаб Эрон ТИВ кўриб чиқади, сўнгра қарор қабул қилинади", — деб қўшимча қилган вазир.\nЎтган ҳафтада Дональд Трамп қочқинлар киришини 120 кунга, суриялик қочқинларни номаълум муддатга киритишни тақиқлаш ҳамда АҚШга кириш тартиб-қоидаларини ўзгартириш тўғрисидаги фармонини имзолаган эди. Унга мувофиқ, Сурия, Эрон, Ироқ, Яман, Судан, Сомали ва Ливия мамлакатлари фуқаролари 90 кун муддатга Қўшма Штатларга кира олишмайди.\nТрампнинг миграция фармони АҚШ ҳамда жаҳон ҳамжамиятида турли қарашларга сабаб бўлди. Хусусан, АҚШ Демократик партиясининг сенатдаги аъзолари фармон ижросини тўхтатишга имкон берувчи қонун лойиҳасини кўриб чиқишга киритишни режалаштирган. Америк штатларининг 15 нафар бош прокурорлари фармонни "ноқонуний" деб баҳолаган эди.\nАҚШ Эрон иммиграция


Олий мадраса оғушида - Баҳоуддин Нақшбанд ёдгорлик мажмуаси маркази\nОлий мадраса оғушида\n28 июл 2017 й.\n443 марта ўқилди.\nЎзбекистон мусулмонлари идораси томонидан Мир Араб олий мадрасаси ташкил қилиниб, 2017 йил 7 июнь куни Ўзбекистон Республикаси Адлия вазирлиги томонидан қисқа муддатда давлат рўйхатидан ўтказилди.\n2017-2018 ўқув йили учун олий мадрасага абитуриентларнинг ҳужжат топширишлари 15 июнь кунидан 15 июль кунига қадар давом этди.Қабул ҳайъатининг маълум қилишича, жорий ўқув йили учун 152 нафар абитуриент ҳужжат топширган.\n23-24 июль кунлари абитуриентлар ақоид ва фиқҳ фанларидан ижодий имтиҳон топширишди. 25 июль куни Ўзбекистон тарихи фанидан тест синовлари ўтказилди.\nҚабул имтиҳонларида фанлар бўйича баллар тақсимоти қуйидагича белгиланган:\nАқоид ва фиқҳ фанларидан ҳар бир билетда тўрттадан савол бўлиб, жами 111,6 балл;\nАраб тили фанидан ҳар бир билетда тўрттадан савол бўлиб, жами 75,6 балл;\nЎзбекистон тарихи учун тест 36 саволдан иборат бўлади. Ҳар бир тўғри жавобга 1,1 балл бўлиб, жами 39,6 балл.\nАқоид, фиқҳ ва араб тили фанларидан ўтказилган ижодий имтиҳонлар ҳамда Ўзбекистон тарихи фанидан ўтказилган тест синовларидан тўпланган баллар қўшилганда умумий энг юқори балл 226,8 баллни ташкил этади.\nИмтиҳон натижалари жорий йилнинг 28 июль куни эълонлар тахтасига чиқарилади. Юқори балл олган 50 нафар абитуриент Мир Араб олий мадрасасига ўқишга қабул қилинади.\nДарс машғулотлари 2 сентябрь куни Баҳоуддин Нақшбанд мажмуасида жойлашган Мир Араб олий мадрасаси биносида бошланади. Айни пайтда ўқув хоналари, синфхоналар дарслик ва ўқув кўргазмалари шай ҳолатга келтирилган.


“Бетакроримсан, ягонасан, Она ватаним-Ўзбекистоним!” » Навбахор тумани хокимлиги\nYangiliklar / Ommaviy tadbirlar Муаллиф:\tinfo - сен 04, 2015\n“Бетакроримсан, ягонасан, Она ватаним-Ўзбекистоним!”\nБугун юртимизнинг қайси бир гўшасида бўлманг, инсон қалбида чексиз ғурур ва ифтихор бағишловчи энг улуғ ва энг азиз айёмимиз Истиқлол шукуҳихалқимиз онгу шуурида тантана қилаётганига гувоҳ бўласиз.\nБарчамизга кундек равшанки, 24 йил тарих учун олис вақт эмас. Бироқ, ўтган давр мобайнида Муҳтарам Юртбошимиз Ислом Абдуғаниевич Каримов томонидан юртимиз равнақи, халқимиз фаровонлиги йўлида мисли кўрилмаган асрларга татигулик ишлар амалга оширилдики, бугун бу ҳақиқатни ҳар бир жабҳада ҳаётнинг ўзи исботлаб турибди.\nБайрам муносабати билан мутасадди корхона ва ташкилотлар томонидан якка ёлғиз, боқувчисини йўқотган оилалар ҳолидан хабар олинди.\nМустақиллигимизнинг бу йилги шонли санаси муҳтарам Юртбошимиз Қарорига асосан "Бетакроримсан, ягонасан, Она ватаним-Ўзбекистоним!” шиори остида нишонланаётгани халқимизнинг жонажон диёримиз ҳурлигига бўлган юксак ишончи ва муҳаббати белгисидир. Бу эса ҳеч бир давлат, ҳеч бир миллатда учрамайдиган ўзига хос қадрият, халқимизга хос бағрикенглик намунасидир.


Гонгадзе иши бўйича маҳкама бошланди\n28 феврал 2021, Тошкент вақти: 03:02\nянвар 09, 2006\nКиевда украиналик журналист Георгий Гонгадзени ўлдирганликда айбланаётган уч нафар собиқ милиция ходими устидан маҳкама жараёни бошланди. Украина собиқ президенти Леонид Кучманинг ашаддий танқидчиси бўлган Гонгадзе беш йил аввал ўғирлаб кетилган ва сал ўтиб унинг жасади бошдан жудо этилган холда ўрмонда топилган эди. Ҳозирги ҳукумат Гонгадзени ўлдиришга собиқ президент Кучма буйруқ берган дея, бу юзадан терговни оҳиригача олиб боришни ваъда қилган.\nКиевда бошланган маҳкамада Георгий Гонгадзени ўлдирганликда гумон этилаётган уч нафар собиқ милиция зобиди ҳозир бўлди. Улар Валерий Костенко, Микола Протасов ва Олександр Поповичлардир. Мўжазгина суд залида ўтаётган маҳкамага шунингдек, судланувчи ва жабрланувчиларнинг қариндошлари, ҳимоячилари, журналистлар йиғилдилар. Улар орасида ўлдирилган журналистнинг беваси Мирослава Гонгадзе ҳам бор.\n"Маҳкама қора курсисида ўтирган бу шахслардан собиқ ҳукумат одамларни йўқ қилишда фойдаланган ва уларнинг кўрсатмалари тергов учун жуда муҳим", - деди Мирослава Гонгадзе танаффус пайти.\nМухолиф журналист Георгий Гонгадзе 2000 йилда ўғирлаб кетилган ва сал ўтиб унинг жасади бошдан жудо этилган холда ўрмонда топилган эди. Бугунги маҳкама чоғи Гонгадзенинг беваси Мирослава Гонгадзе беш йил аввалги қотилликнинг асосий буюртмачилари озодликда юришганини ва улар ҳам ушланиб жавобгарликка тортилиши кераклигини айтди.\n"Бу кифоя эмас. Сабаби бу одамлар Георгийни ўзларича ўлдиришмаган. Улар жиноий буйруқни бажаришган. Гарчи, буйруқни бажаришдан бош тортишса ҳам бўларди. Лекин, ундай қилишмади, Георгийни ўлдиришди ва шунинг учун улар жазога тортилишлари керак. Кейинги қадам эса қотиллик уюштирувчиларини маҳкама курсисига олиб келиш бўлади. Уларнинг кимлиги эса маълум", - деди Мирослава Гонгадзе.\nИнсон ҳуқуқлари бўйича Европа суди ўз хулосасида Гонгадзе ўлими билан боғлиқ холатни тергов қилишни Украинанинг собиқ ҳукумати пайсалга солиб келгани ва бунда Украина ҳуқуқ тартибот органларининг қўли бўлиши мумкинлиги айтилган. Бугунги маҳкамада Мирослава Гонгадзе эрнинг ўлимида Украина собиқ ички ишлар вазири Олексий Пукачни ҳам айблади.\n"Георгий Гонгадзени ўлдиришга Генерал Олексий Пукач буйруқ берган ва Пукач ушбу қотилликка тўғридан тўғри алоқадор", - деди Мирослава Гонгадзе.\nПрезидент Кучма даврида мамлакат Ички ишлар вазири бўлган Олексий Пукач ҳозир қидирувда. Унинг қаердалиги номаълум.\nАксар украиналиклар Гонгадзе ўлимига мамлакат собиқ президенти Леонид Кучмани алоқадор деб билишади. Мухолифат ҳам ўз пайтида Леонид Кучмани айблаб чиққан. Улар Украина президентининг шахсий қўриқчиси ёзиб олган Кучманинг бир сотдан ошиқ давом этган телефон сўзлашувини бунга далил сифатида келтиришган. Украинадаги рангли инқилобдан кейин иқтидорга келган Виктор Юшенко Гонгадзе ишини оҳиригача олиб боришни ваъда қилган эди. Аммо, Гонгадзенинг онаси Леся Гонгадзе ҳозирги маҳкамага ҳам ишончи қолмаганини айтиб, жараёнда қатнашишдан бош тортди. Леся Гонгадзенинг адвокати Андрий Федур эса бугунги маҳкамани юқори баҳолади.\n"Қандай кўрсатмалар берилиши ва қандай саволлар қўйилиши жиҳатдан бу маҳкама муҳим аҳамият касб этади", - деди Андрий Федур.\nАммо маҳкамада 23 январгача танаффус эълон қилинди.


"QO’QON 1912" профессионал футбол клуби » Андрей Шипилов: “Бундан буёғига мавсумни тўхталишларсиз якунлашни истайман”\nАндрей Шипилов: “Бундан буёғига мавсумни тўхталишларсиз якунлашни истайман”\nCoca Cola суперлигасининг 15-тур доирасидаги “Қўқон-1912” – “Металлург” учрашувидан кейинги матбуот анжуманининг биринчи қисмида Бекободликлар устози Андрей Шипилов иштирок этди.\n– Мавсумнинг ярми ортда қолди. Ҳар бир жамоанинг ўз мақсади бор. Қўқонликлар ўз олдига юқори мақсадларни қўйганликларини эштдим. Бизда ҳам ўз режаларимиз бор. Биз ҳар бир ўйинга футболчиларни яхши тайёрлашга ҳаракат қиляпмиз. Айтиш жоизки, бугун ҳар икки жамоага ҳам осон бўлмади. Футболчиларга раҳмим келади. Улар шундай шароитда ҳам майдонга тушишмоқда. Барча футболчилар ўз саломатлигига таваккал қилишди. Майдон четида туриб яратгандан хеч қайси футболчи жароҳат олмаслигини сўраб турдим.